Βαχέ Ταστσιάν & Έλκε Χάρτμαν\nΣτους Αντρανίκ Χοβαγκιμιάν και Μάικ Τσιλιγκιριάν\nΤους ιστορικούς Βαχέ Ταστσιάν και ‘Ελκε Χάρτμαν-Ταστσιάν τους γνωρίσαμε από την επιστημονική δουλειά τους μέσω του προγράμματος Χουσαμαντιάν. Ένα επιμορφωτικό σωματείο το οποίο ιδρύθηκε στο Βερολίνο το 2010, με στόχο την έρευνα, την τεκμηρίωση και την ανάδειξη όλων των εκφάνσεων της ζωής των αρμενίων της Οθωμανικής αυτοκρατορίας. Το επιστημονικό έργο του προγράμματος διακρίνεται για την αρτιότητα και την ευρύτητα των θεμάτων και παρουσιάζονται στον ιστότοπο houshamadyan.org σε τρείς γλώσσες, αρμενικά, αγγλικά και τουρκικά.\nΟι λαογραφικές, εθνοπολιτισμικές αναφορές και τα άρθρα του Χουσαμαντιάν συνοδεύονται με πλήθος φωτογραφιών, χαρτών και ηχητικών ντοκουμέντων που τεκμηριώνουν τα ιστορικά άρθρα.\nΤο περιοδικό μας έχει ζητήσει αρκετές φόρες στο παρελθόν την βοήθεια του Χουσαμαντιάν ώστε να πλαισιώσει τα ιστορικά άρθρα με φωτογραφίες.\nΗ ανταπόκρισή τους ήταν πάντα άμεση.\nΤο καλοκαίρι το ζευγάρι των ιστορικών μαζί με τους δύο γιους του, βρέθηκε για τις καλοκαιρινές διακοπές τους στην Ελλάδα. Συναντηθήκαμε πολλές φορές μαζί τους, μιας και το πεδίο της έρευνάς τους, μας ενδιαφέρει ιδιαίτερα.\nΜέσα από τις συζητήσεις μας ανακαλύψαμε δύο παθιασμένους επιστήμονες με μεγάλη αφοσίωση σε ένα έργο ζωής.\nΠότε πρωτοεμφανίστηκε η ιδέα του Χουσαμαντιάν και με ποιο τρόπο ξεκινήσατε να την υλοποιείτε;\nΒαχέ: Η ιστορία των Αρμενίων της Οθωμανικής Αυτοκρατορίας υπήρξε πάντα ένα πεδίο που δεν έχει ερευνηθεί επαρκώς μέσα στο πλαίσιο της αρμενικής ιστοριογραφίας. Συχνά, όταν συζητούσαμε εγώ και η Έλκε με τους φίλους μας, διαπιστώναμε πως υπάρχουν πολλές μελέτες πάνω στη Γενοκτονία αλλά πολύ λίγα πράγματα για τη ζωή των Αρμενίων πριν από αυτή. Πώς ήταν η ζωή τους, με ποιες δουλειές ασχολούνταν, ποιες ήταν οι τοπικές συνήθειες και τα θρησκευτικά τους έθιμα; Από παλιά ενδιαφερόμασταν για αυτά τα ζητήματα και θέλαμε να γράψουμε και κάποια άρθρα, αλλά δεν βρίσκαμε πολλά σχετικά βιβλία. Θυμάμαι όταν παλαιότερα εργαζόμουν σε ένα Γερμανικό Ινστιτούτο, ένα από τα θέματα με τα οποία είχα ασχοληθεί ήταν το πώς οι αρμένιοι πρόσφυγες είχαν καταφέρει να διατηρήσουν τη μνήμη της καθημερινής ζωής, των παραδόσεων και των εθίμων από τις παλιές πατρίδες τους. Στο πλαίσιο αυτής της έρευνας συνέκρινα τους τρόπους με τους οποίους οι Αρμένιοι διατηρούν την ταυτότητά τους σε σχέση με τους αντίστοιχους τρόπους που χρησιμοποιούσαν οι Ευρωπαίοι μετά τον εκτοπισμό τους από την Αλγερία το 1962. Συνάντησα, λοιπόν, μια ιστοσελίδα που είχαν δημιουργήσει με πρόχειρο τρόπο, στην οποία έγραφαν διάφορες προσωπικές ιστορίες από τη ζωή τους στην Αλγερία. Μου φάνηκε λίγο συναισθηματικά φορτισμένη. Σαν να προσπαθούσαν να αποδείξουν ότι αυτά τα χωριά είναι δικά τους και να χρησιμοποιούσαν τη μνήμη ως ένα μέσο που θα τους βοηθούσε κάποτε να επιστρέψουν. Όταν είδα την ιστοσελίδα αρχικά μου ήρθε η ιδέα να μιμηθώ αυτό το παράδειγμα, αλλά συγχρόνως κατάλαβα ότι ένα τέτοιο πνεύμα εκδικητικότητας δεν ήταν κάτι που έπρεπε να υιοθετήσω. Εμείς θελήσαμε να δημιουργήσουμε μια πιο επιστημονική ιστοσελίδα αλλά συγχρόνως και προσιτή στο κοινό. Κάπως έτσι μας ήρθε η ιδέα και αργότερα, όταν βρήκαμε και κάποιον χορηγό, ξεκινήσαμε.\nΈλκε: Αυτή η εργασία είναι το προϊόν διαφόρων διαπιστώσεων, επιρροών και συναντήσεων. Μελετώντας την ιστορία της Οθωμανικής Αυτοκρατορίας σαν φοιτήτρια, παρατήρησα πως υπάρχουν πολύ λίγες αναφορές πάνω στις δραστηριότητες και τη συνεισφορά των Αρμενίων.\nΣυγχρόνως, έβλεπα ότι υπάρχουν πολλές αναμνήσεις, ιστορίες και τραγούδια, που ενώ κρατιούνται ζωντανά στη μνήμη των ανθρώπων, δεν είναι καταχωρημένα στην επίσημη ιστορία. Τότε ήταν που ένιωσα πως υπάρχει ένα μεγάλο κενό που πρέπει να καλυφθεί. Όταν αργότερα συναντηθήκαμε με κάποιους άλλους ανθρώπους, που είχαν τις ίδιες απόψεις, σκεφτήκαμε πως πρέπει να βρούμε έναν τρόπο καταγραφής και διάσωσης όλων αυτών των ιστοριών.\nΈνας ακόμη παράγοντας που μάλλον επηρέασε την προσπάθειά μας υπήρξε και o δημόσιος διάλογος που έχει ξεκινήσει πριν λίγο καιρό στην Γερμανία πάνω στους τρόπους με τους οποίους μπορεί κανείς να διατηρήσει την ιστορική μνήμη. Πώς μπορούμε να παρακινήσουμε τους ανθρώπους, ώστε να συνειδητοποιήσουν τις ευθύνες που φέρουν σαν κοινωνία και να ενδιαφερθούν για την ιστορία; Πώς μπορούμε να κάνουμε την ιστορία πιο ελκυστική και πιο προσιτή στους νέους, που δεν την έχουν βιώσει άμεσα; Υπάρχουν διάφορες προσεγγίσεις πάνω σε αυτά τα ζητήματα. Εμείς εξετάσαμε, λοιπόν, κάποιες μεθόδους και υιοθετήσαμε αυτές που θεωρούμε καλύτερες και πιο κατάλληλες για εμάς.\nΑπό ποιες πηγές αντλείτε το υλικό για τα θέματά σας; Μπορείτε να μας μιλήσετε λίγο και για τις εκδηλώσεις που πραγματοποιείτε τα τελευταία χρόνια σε διάφορα μέρη του κόσμου;\nΒαχέ: Όταν ξεκινούσαμε την προσπάθειά μας γνωρίζαμε ότι υπήρχαν ορισμένες πηγές από τις οποίες θα μπορούσαμε να αντλήσουμε πληροφορίες, και αυτές ήταν κυρίως τα αφιερωματικά βιβλία καταγραφής της ζωής των διαφόρων τόπων. Αυτά τα βιβλία υπολογίζονται σε μερικές εκατοντάδες και εμπεριέχουν πάρα πολλές ιστορίες και φωτογραφίες από τις πατρίδες των συγγραφέων τους. Συγχρόνως, βασιστήκαμε και σε κάποιες μεγάλες προσωπικές συλλογές φωτογραφιών όπως επίσης και στην αρμενική βιβλιοθήκη «Νουμπαριάν».\nΣιγά σιγά, όταν η ιστοσελίδα μας είχε γίνει αρκετά δημοφιλής, πολλοί ξεκίνησαν να επικοινωνούν μαζί μας και να στέλνουν παλιές οικογενειακές φωτογραφίες αλλά και φωτογραφίες διαφόρων αντικειμένων που φυλούσαν στα σπίτια τους για δεκαετίες.\nΤότε ήταν που συνειδητοποιήσαμε ότι υπάρχουν πολλά κειμήλια που φυλάσσονται σε οικογενειακές συλλογές και προσπαθήσαμε να βρούμε κάποιους τρόπους καταγραφής και αξιοποίησής τους. Ξεκινήσαμε, λοιπόν, να οργανώνουμε εκδηλώσεις σε διάφορα μέρη του κόσμου, όπου ενημερώναμε την τοπική κοινωνία για το έργο μας και την καλούσαμε να φέρει τα οικογενειακά κειμήλια που διαθέτει για να τα φωτογραφίσουμε και να τα δημοσιοποιήσουμε στο διαδίκτυο, μαζί με τις σχετικές πληροφορίες. Αυτές τις φωτογραφίες, λοιπόν, αρχίσαμε να τις καταχωρούμε σε μια νέα ενότητα που δημιουργήσαμε στην ιστοσελίδα μας υπό την ονομασία «open digital archive» (ανοιχτό ψηφιακό αρχείο).\nΈλκε: Πάνω σε αυτά θέλω να προσθέσω το εξής. Πολλές φορές βλέπουμε ότι στην γενοκτονολογία στηρίζονται περισσότερο σε ξένες επίσημες πηγές, προκειμένου να τεκμηριώσουν τα ιστορικά γεγονότα. Αυτό που θέλαμε να κάνουμε εμείς από την αρχή του προγράμματός μας ήταν να στηρίξουμε την καταγραφή της ιστορίας μας πάνω σε όλες αυτές τις αρμενικές ιστορίες που έχουν αγνοηθεί έως σήμερα.\nΝα συγκεντρώσουμε αυτά τα μικρά κομμάτια, να τα αξιολογήσουμε και να τα ενώσουμε έτσι ώστε μια μέρα να δημιουργηθεί (αν και είναι λίγο νωρίς να μιλάμε για κάτι τέτοιο) ένα παναρμενικό ψηφιακό αρχείο.\nΠολλές φορές, όταν δημοσιοποιούμε μια οικογενειακή ιστορία που μας έχει στείλει κάποιος, επικοινωνούν μαζί μας από άλλα μέρη του κόσμου για να μας πουν πως είναι και οι ίδιοι μέλη αυτής της οικογένειας και για να συμπληρώσουν κάποιες πτυχές της ιστορίας που ξέρουν από τους δικούς τους γονείς. Το ψηφιακό αρχείο γίνεται συχνά αφορμή για να ασχοληθούν και οι νεότεροι με αυτά τα θέματα, να ρωτήσουν τους παλιούς και να φέρουν στην επιφάνεια όλες αυτές τις ιστορίες που αλλιώς θα χάνονταν.\nΠώς επαληθεύετε τη γνησιότητα αυτών των πληροφοριών; Υπάρχει κάποια μέθοδος που χρησιμοποιείτε;\nΈλκε. Όταν έχεις εναλλακτικές πηγές για μια ιστορία, τότε μπορείς να εξακριβώσεις κάποια πράγματα. Στην περίπτωση, όμως, που έχεις μόνο μία πηγή, τότε τα πράγματα είναι πιο δύσκολα. Μπορείς να διασταυρώσεις κάποια δεδομένα που εμπεριέχει με κάποια τεκμηριωμένα γεγονότα εκείνης της περιόδου, αλλά όχι όλη την ιστορία.\nΑυτό που κάνουμε σε αυτές τις περιπτώσεις είναι να αξιολογούμε μια πληροφορία χρησιμοποιώντας κάποιες σύγχρονες μεθόδους της ιστορικής επιστήμης. Εξετάζουμε, δηλαδή, πότε έχει γραφτεί κάτι, από ποιον και κάτω από ποιες συνθήκες. Ποια είναι τα κίνητρα του συγγραφέα του και γιατί τα γράφει εκείνη τη στιγμή; Έχει κάποιο λόγο να διαστρεβλώσει την ιστορία που αφηγείται; Εμείς, σύμφωνα με αυτές τις μεθόδους, δεν αντιμετωπίζουμε ποτέ μια προσωπική μαρτυρία σαν το «αποδεικτικό στοιχείο» ενός γεγονότος, αλλά σαν μια σημαντική ιστορική πηγή που πρέπει να διαβαστεί με κριτική σκέψη και να αξιολογηθεί.\nΜε τι μέσα στηρίζετε την προσπάθειά σας; Έχετε υποστήριξη από κάποιο ίδρυμα ή κρατικό φορέα;\nΈλκε: Υπάρχουν διάφοροι τρόποι με τους οποίους μπορεί κανείς να χρηματοδοτήσει ένα τέτοιο πρόγραμμα. Όταν ο Βαχέ δούλευε, πριν από κάποια χρόνια, στη βιβλιοθήκη «Νουμπαριάν», ήρθε μια μέρα και μου είπε πως γνώρισε κάποιον κύριο με το όνομα Χρεσντακιάν, ο οποίος άκουσε για το πρόγραμμά μας και θα ήθελε να συνδράμει σε αυτό. Με αυτήν την χρηματοδότηση ξεκινήσαμε, και πολύ σύντομα βρήκαμε και την οικογένεια Καλαϊτζιάν, η οποία μας στηρίζει και αυτή από την αρχή του προγράμματος. Αυτές οι συνεισφορές δεν καλύπτουν όλα τα έξοδά μας, αλλά σίγουρα είναι πολύ σημαντικές. Οι Χρεσντακιάν μας έβαλαν έναν όρο. Μας είπαν πως θα προτιμούσαν να καταθέτουν τη χορηγία τους σε έναν εγγεγραμμένο οργανισμό. Αυτός ήταν και ο λόγος που ιδρύσαμε το επιμορφωτικό σωματείο Χουσαμαντιάν, με έδρα το Βερολίνο, που υπάγεται στο γερμανικό δίκαιο. Από τη στιγμή που ιδρύσαμε κάποιο νομικό πρόσωπο, αποκτήσαμε το δικαίωμα να λαμβάνουμε επιχορηγήσεις και από οργανισμούς, ιδρύματα και κρατικούς φορείς.\nΈως τώρα, βέβαια, δεν έχουμε καταφέρει να αποσπάσουμε κάποια κρατική επιχορήγηση, και έχουμε σταθεί κυρίως με ατομικές συνεισφορές και τη χρηματοδότηση του ιδρύματος «Γκιουλμπεκιάν», που είναι και ο μόνος ιδιωτικός φορέας που μας χρηματοδοτεί.\nΜπορείτε να μας μιλήσετε λίγο και για τις παρουσιάσεις που πραγματοποιείτε στα σχολεία της διασποράς;\nΒαχέ: Το πρόγραμμα αυτό έχει σχέση με αυτό που έλεγα πιο πριν για τις οικογενειακές συλλογές και το «open digital archive». Είναι ένα πρόγραμμα που χρηματοδοτείται από το ίδρυμα «Γκιουλμπεκιάν» και στοχεύει στη συμμετοχή των μαθητών στις εργασίες του Χουσαμαντιάν. Όταν συμφωνήσουμε να συνεργαστούμε με ένα σχολείο, αυτό που κάνουμε εμείς είναι να καλέσουμε κάθε μαθητή να βρει ορισμένα θέματα από την οικογένειά του ή τον ευρύτερο περίγυρο, που να έχουν σχέση με τη ζωή των Αρμενίων στην Οθωμανική Αυτοκρατορία, και να τα παρουσιάσει στο σχολείο όταν θα βρίσκετε εκεί κάποιος συνεργάτης μας. Τέτοια θέματα μπορεί να είναι για παράδειγμα μια παλιά φωτογραφία, ένα αντικείμενο, μια συνταγή, ένας χάρτης, ένα τραγούδι ή μια οικογενειακή ιστορία. Στη συνέχεια, εμείς τα φωτογραφίζουμε και τα παρουσιάζουμε στην ιστοσελίδα μας, μαζί με την ιστορία τους, το όνομα του μαθητή και της οικογένειας που τα διαθέτει. Στο μέλλον, σκεφτόμαστε να πραγματοποιήσουμε το ίδιο πρόγραμμα σε συνεργασία και με διάφορους άλλους φορείς, όπως για παράδειγμα αθλητικά σωματεία, πολιτιστικούς συλλόγους ή και οποιαδήποτε άλλη συλλογικότητα, εάν δούμε ότι υπάρχει ζήτηση και ενδιαφέρον για κάτι τέτοιο.\nΘέλετε να μας πείτε και λίγα λόγια για αυτό το πολύ μεγάλο μουσικό αρχείο που έχετε στα χέρια σας;\nΒαχέ: Με μεγάλη χαρά. Το μεγαλύτερο μέρος αυτού του αρχείου προέρχεται από τη συλλογή του Μπεντρός Αλαχαϊντογιάν, ο οποίος υπήρξε φαρμακοποιός στο επάγγελμα, αλλά από πολύ παλιά ασχολείται συστηματικά με τη μελέτη της αρμενικής μουσικής. Κάποια στιγμή εγκαταστάθηκε στις Βρυξέλλες (τώρα κατοικεί στο Λος Άντζελες) και εκεί εργάστηκε στο αρμενικό πρόγραμμα του δημοσίου ραδιοφώνου των Βρυξελλών.\nΕκείνη την εποχή, δηλαδή τη δεκαετία του ’80, ξεκίνησε να ταξιδεύει σε όλη την Ευρώπη, τη Μέση Ανατολή και την Αρμενία και να συλλέγει τραγούδια από τους ζώντες πρόσφυγες. Επισκέφθηκε όλους αυτούς που ήξεραν κάποια τραγούδια από τις παλαιές πατρίδες τους, στα σπίτια τους και σε γηροκομεία, τους έβαλε να τα τραγουδήσουν και τα ηχογράφησε.\nΜιλάμε για μερικές χιλιάδες τραγούδια, και όλα αυτά είναι ηχογραφημένα σε παλαιές κασέτες. Σκοπός μας είναι κάποια στιγμή να ψηφιοποιήσουμε όλα αυτά τα αρχεία και να αναρτήσουμε όσα μπορούμε στην ιστοσελίδα μας, μαζί με τις σχετικές πληροφορίες.\nΈλκε: Εκτός από αυτήν τη συλλογή, υπάρχουν και αρκετοί δίσκοι που σώζονται από τη δεκαετία του ’20 και του ’30 και παρουσιάζουν μεγάλο ενδιαφέρον. Σε αυτούς τους δίσκους, που είναι γραμμένοι κυρίως στην Αμερική, ακούμε μεν τα τραγούδια που τραγουδούσαν στις παλαιές πατρίδες, αλλά συγχρόνως βλέπουμε και την επιρροή της τριβής που υπήρχε με τις μουσικές παραδόσεις κάποιων άλλων λαών. Είναι τραγούδια που έχουν έναν πολύ ιδιόμορφο χαρακτήρα που μπορεί να συγκριθεί με το ρεμπέτικο που υπάρχει στην Ελλάδα. Δηλαδή είναι γραμμένα από πρόσφυγες, είναι εμπνευσμένα από τη ζωή στη Μ. Ασία και στην εποχή τους θεωρούνταν τραγούδια κατώτερης ποιότητας και του περιθωρίου. Αυτά τα τραγούδια για πολλά χρόνια ήταν άγνωστα στο ευρύ κοινό και σώζονται κυρίως από τις προσωπικές συλλογές.\nΠολλοί λένε ότι τους είναι πολύ πιο εύκολο να διαβάσουν μεγαλύτερα κείμενα όταν αυτά είναι τυπωμένα σε χαρτί. Έχετε σκεφτεί να τυπώσετε αυτά τα ψηφιακά αρχεία ή κάποιο μέρος τους σε βιβλίο;\nΒαχέ: Αρχικά, θέλω να πω πως το Χουσαμαντιάν έχει εκδώσει ήδη ένα βιβλίο που περιέχει εκατοντάδες φωτογραφίες πολύ καλής ποιότητας, και τώρα έχουμε σκοπό να εκδώσουμε και κάποια άλλα. Μια τόσο μεγάλη εργασία βέβαια δεν θα ήταν εύκολο να τυπωθεί εξ ολοκλήρου σε βιβλία. Η ψηφιακή έκδοση είναι πιο χρηστική και πιο προσιτή στη νέα γενιά, γιατί παρέχει παραπάνω δυνατότητες από την έντυπη. Μαζί με τις ιστορίες, μπορεί κανείς να ακούσει και τη μουσική ενός τόπου για παράδειγμα και να χρησιμοποιήσει διαδραστικούς χάρτες, πράγματα τα οποία δεν είναι δυνατά με το βιβλίο.\nΈλκε: Η περισυλλογή αυτών των αρχείων είναι μια πολύ σημαντική εργασία, αλλά εξίσου σημαντική είναι και η εκμετάλλευσή τους. Υπάρχουν πολλά αρχεία σήμερα που είναι άγνωστα και ανενεργά. Η ψηφιοποίηση κατά κάποιο τρόπο κρατάει ζωντανά αυτά τα αρχεία, και μέσω του διαδικτύου τα καθιστά προσβάσιμα από όλα τα μέρη του κόσμου. Τα αρχεία του Χουσαμαντιάν χρησιμοποιούνται σήμερα από διαφόρων ειδών επαγγελματίες και ερευνητές, σεναριογράφους και συγγραφείς, οι οποίοι πολλές φορές επικοινωνούν μαζί μας για να ζητήσουν ιστορικές πληροφορίες και κατευθύνσεις. Υπάρχει και κάτι ακόμα που θα ήθελα να προσθέσω. Σήμερα γίνονται πολλές έρευνες στον τομέα των ψηφιακών ανθρωπιστικών επιστημών (digital humanities), πάνω στην τεχνική ανάπτυξη και στον τρόπο που θα γίνεται η χρήση αυτών των αρχείων στο μέλλον. Εμείς συνεργαζόμαστε με ειδικούς που ξέρουν πολλά πράγματα πάνω σε αυτά τα θέματα και θα προσπαθήσουμε να υιοθετήσουμε τις μεθόδους που είναι κατάλληλες και προσιτές για εμάς.\nΗ Δρ. Έλκε Χάρτμαν είναι κύρια ερευνήτρια του πανεπιστημίου Ludwig Maximilian του Μονάχου και ειδικεύεται στη Νεότερη Οθωμανική και την Αρμενική Ιστορία. Το 2016 δημοσίευσε τη διδακτορική της διατριβή πάνω στην Στρατολογία και τις κρατικές δομές της Οθωμανικής Αυτοκρατορίας. Είναι συνιδρυτής του προγράμματος Χουσαμαντιάν, και από το 2016 διευθύντρια του τμήματος Σύγχρονων Αρμενικών Σπουδών στο Καθολικό Πανεπιστήμιο Peter Pazmany της Βουδαπέστης. Την περίοδο 2017-2018 διδάσκει σαν επισκέπτρια καθηγήτρια στο πρόγραμμα πολιτιστικών σπουδών της Μέσης Ανατολής του πανεπιστημίου της Βαμβέργης.\nΟ Δρ. Βαχέ Ταστσιάν είναι γεννημένος στο Λίβανο. Έλαβε το διδακτορικό του πτυχίο από την Ecole des Hautes Etudes en Sciences Sociales (Ανωτάτη Σχολή Κοινωνικών Επιστημών) του Παρισιού.\nΠεδία ενδιαφέροντός του αποτελούν τα εξής: Η περίοδος γαλλικής κυριαρχίας της Συρίας, του Λιβάνου και της Κιλικίας, Οι Αρμένιοι της Οθωμανικής Αυτοκρατορίας και τα μεταναστευτικά θέματα της Μέσης Ανατολής. Είναι συγγραφέας και συντάκτης πολυάριθμων εκδόσεων και εργασιών. Αυτήν την περίοδο εργάζεται σαν αρχισυντάκτης του προγράμματος Χουσαμαντιάν στο Βερολίνο.


Με θάρρος: Διαφήμιση στο γυμνό κορμί της\nΔιαφήμιση στο γυμνό κορμί της\nΑυτό που ξεκίνησαν πυγμάχοι, χτυπώντας τατουάζ με ονόματα γνωστών Καζίνο στην πλάτη τους, τώρα επεκτείνεται και σε άλλα...σώματα. Η ιδέα της χρησιμοποίησης του σώματος ως διαφημιστικόυ χώρου εξαπλώνεται με γρήγορους ρυθμούς και παρά το ότι μοιάζει κάπως περίεργη τακτική, οι εταιρείες περιμένουν ότι θα έχει αποτέλεσμα. Στο παρελθόν η Goodyear πρόσφερε δωρεάν λάστιχα σε όσους έβαζαν στο σώμα τους το όνομα και το σήμα της γνωστής εταιρίας ελαστικών. Απ' ό, τι φαίνεται όμως αυτού του είδους η διαφήμιση περνά σε ένα άλλο επίπεδο.\nΗ διαδικτυακή εταιρεία Massively Multiplayer Online(MMO), στην οποία ανήκουν online παιχνίδια όπως το "World of Warcraft", προσφέρει 500.000 δολάρια στην πορνοστάρ Άννα Μόργκαν για να χτυπήσει στο σώμα της το όνομα της εταιρίας και το URL της(σσ. ηλεκτρονική διεύθυνση της εταιρίας). Το σήμα MyMMOShop.com θα γραφτεί στο σώμα της, ενόψει της επόμενης ταινίας με υπόθεση που θα παίξει η εν λόγω κυρία. Η Άννα Μόργκαν, βάσει συμβολαίου θα διαφημίζει την εταιρία πάνω στο στήθος της για τα επόμενα δύο χρόνια και είναι φανερό ότι το όνομα της MMO θα το δει πολύς κόσμος.


Samsung ChatON: Η υπηρεσία messaging τώρα σε όλα τα Android smartphones!\nΗ Samsung επεκτείνει την υπηρεσία messaging ChatON σε όλα τα Android smartphones, καθώς στον πρώτο μήνα λειτουργίας της ήταν διαθέσιμη μόνο για τις δικές της συσκευές.\nΗ διαφορά του Samsung ChatON από τις άλλες αντίστοιχες υπηρεσίες (π.χ iMessage, BBM) είναι ότι θα υποστηρίζεται από όλες τις πλατφόρμες και δεν απαιτείται το ίδιο λειτουργικό σύστημα για να γίνει η συνομιλία.\nΠρος το παρόν, μπορούν να κατεβάσουν την εφαρμογή Samsung ChatON από το Android Market όσοι έχουν στην κατοχή τους κάποιο Android smartphone με λειτουργικό σύστημα Android 2.2 ή μεταγενέστερο.\nΑναρτήθηκε από DL7KG στις 7:16 π.μ.


C/T ΣΠΛΑΓΧΝΙΚΟΥ ΚΡΑΝΙΟΥ | ΠΑΝΕΛΛΗΝΙΟ FORUM ΧΕΙΡΟΥΡΓΙΚΩΝ ΠΑΘΗΣΕΩΝ\nHome Forums > Ογκολογικά Θέματα > Ογκολογία οισοφάγου-στομάχου. >\nC/T ΣΠΛΑΓΧΝΙΚΟΥ ΚΡΑΝΙΟΥ\nDiscussion in 'Ογκολογία οισοφάγου-στομάχου.' started by DINA69, Sep 24, 2008.\nDINA69 New Member\nΓΕΙΑ ΣΑΣ.ΠΡΟΚΕΙΤΑΙ ΓΙΑ ΤΟΝ ΑΝΤΡΑ ΜΟΥ ΚΑΙ ΜΕΤΑ ΑΠΟ ΑΞΟΝΙΚΗ ΠΟΥ ΣΥΣΤΗΘΗΚΕ ΑΠΟ ΓΝΑΘΟΛΟΓΟ ΝΕΤΑ ΑΠΟ ΠΡΗΞΙΜΟ ΣΤΗΝ ΠΑΡΩΤΙΔΑ Η ΓΝΩΜΑΤΕΥΣΗ ΗΤΑΝ ΑΚΡΙΒΩΣ..\nΦΥΣΙΟΛΟΓΙΚΗ Η ΜΟΡΦΟΛΟΓΙΑ ΚΑΙ Ο ΑΕΡΙΣΜΟΣ ΤΩΝ ΠΑΡΑΡΡΙΝΙΩΝ ΚΟΙΛΟΤΗΤΩΝ.\nΧΩΡΙΣ ΠΑΘΟΛΟΓΙΚΑ ΕΥΡΗΜΑΤΑ ΑΠΟ ΤΟΝ ΕΛΕΓΧΟ ΤΟΥ ΡΙΝΟΦΑΡΥΓΓΑ ΚΑΙ ΤΟΥ ΣΤΟΜΑΤΟΦΑΡΥΓΓΑ.\nΜΟΡΦΩΜΑ ΔΙΑΣΤΑΣΕΩΝ 2,5*1,7*3,2cm ΠΕΡΙΠΟΥ,ΕΛΕΓΧΕΤΑΙ ΣΤΟΝ ΕΠΙΠΟΛΗ ΛΟΒΟ ΤΗΣ ΔΕΞΙΑΣ ΠΑΡΩΤΙΔΑΣ ΠΡΟΣ ΤΗΝ ΟΥΡΑ ΑΥΤΗΣ.ΕΜΦΑΝΙΖΕΙ ΣΑΦΩΣ ΑΦΟΡΙΣΜΕΝΑ ΟΡΙΑ,ΕΝΩ ΜΕΤΑ ΤΗΝ ΕΝΔΟΦΛΕΒΙΑ ΧΟΡΗΓΗΣΗ ΣΚΙΑΓΡΑΦΙΚΟΥ ΠΑΡΟΥΣΙΑΖΕΙ ΠΡΟΣΛΗΨΗ ΑΥΤΟΥ.ΣΤΗ δ.δ. ΤΗΣ ΑΝΩΤΕΡΩ ΑΛΟΙΩΣΗΣ ΤΙΘΕΤΑΙ ΤΟ ΕΝΔΕΧΟΜΕΝΟ ΤΟΥ ΜΙΚΤΟΥ ΟΓΚΟΥ ΤΗΣ ΠΑΡΩΤΙΔΑΣ, ΚΑΘΩΣ ΚΑΙ ΤΟΥ ΕΥΜΕΓΕΘΟΥΣ ΕΝΔΟΠΑΡΩΤΙΔΙΚΟΥ ΛΕΜΦΑΔΕΝΑ.\nΦΥΣΙΟΛΟΓΙΚΗ Η ΜΟΡΦΟΛΟΓΙΑ ΤΗΣ ΑΡΙΣΤΕΡΗΣ ΠΑΡΩΤΙΔΑΣ.\nΔΕΝ ΠΑΡΑΤΗΡΗΘΗΚΕ ΕΜΦΑΝΗΣ ΟΣΤΙΚΗ ΒΛΑΒΗ.\nΦΥΣΙΟΛΟΓΙΚΗ Ο ΑΕΡΙΣΜΟΣ ΤΩΝ ΜΑΣΤΟΕΙΔΩΝ ΚΥΨΕΛΩΝ.\nΣΥΜΠΕΡΑΣΜΑ..ΕΞΕΡΓΑΣΙΑ ΔΕΞΙΑΣ ΠΑΡΩΤΙΔΑΣ,ΟΠΩΣ ΠΕΡΙΓΡΑΦΕΤΑΙ ΑΝΩΤΕΡΩ.\nΟ ΛΟΓΟΣ ΠΟΥ ΣΑΣ ΑΠΑΣΧΟΛΩ ΚΑΙ ΡΩΤΑΩ ΕΙΝΑΙ ΟΤΙ ΠΗΓΕ ΚΑΙ ΘΑ ΠΑΕΙ ΜΟΝΟΣ ΤΟΥ ΓΙΑ ΤΗ ΓΝΩΜΑΤΕΥΣΗ ΤΟΥ ΓΙΑΤΡΟΥ ΚΑΙ ΕΠΙΔΗ ΘΕΩΡΩ ΚΡΙΣΙΜΗ ΤΗΝ ΗΛΙΚΙΑ ΤΟΥ(48)ΓΙΑ ΕΜΦΡΑΓΜΑΤΑ ΚΤΛ ΛΟΓΩ ΤΟΥ ΟΤΙ ΔΕΝ ΠΗΓΕ ΠΟΤΕ ΓΙΑ ΑΛΛΟ ΛΟΓΟ ΣΕ ΓΙΑΤΡΟ ΚΑΙ ΜΑΛΛΟΝ ΕΙΝΑΙ ΤΡΟΜΟΚΡΑΤΗΜΕΝΟΣ ΑΛΛΑ ΔΕ ΤΟ ΔΕΙΧΝΕΙ..ΑΝ ΥΠΑΡΧΕΙ ΚΑΠΟΙΟ ΚΑΚΟ ΕΝΔΕΧΟΜΕΝΟ ΠΟΥ ΘΑ ΜΠΟΡΟΥΣΑ ΝΑ ΜΑΘΩ ΠΡΙΝ ΑΠΟ ΑΥΤΟΝ ΚΑΤΑΛΑΒΑΙΝΕΤΕ...\nΕΥΧΑΡΙΣΤΩ ΕΚΤΩΝ ΠΡΟΤΕΡΩΝ..\nDINA69, Sep 24, 2008\nDINA69 said: ↑\nΤα συνηθέστερα παρομοίου τύπου μορφώματα στην παρωτίδα είναι μεικτοί όγκοι ή πλειόμορφα αδενώματα, τα οποία έχουν καλοήθη συμπεριφορά, σπάνια είναι κακοήθη και αντιμετωπίζονται εύκολα με επέμβαση (επιπολής παρωτιδεκτομή) απο ειδικούς χειρουργούς (συνήθως ΩΡΛ).\nΗ επέμβαση είναι και η πλήρης θεραπευτική μεθοδος.\nΕπίσης εκτιμάται το πρόβλημα και με παρακέντηση (FNA) ούτως ώστε να υπάρχει μια πρώτη εκτίμηση.\nsambalisG, Sep 24, 2008\nΚΑΙ ΓΙΑ ΤΗΝ ΑΜΕΣΗ ΑΠΑΝΤΗΣΗ.ΝΑ ΕΙΣΤΕ ΚΑΛΑ!!\nDINA69, Sep 25, 2008\ntountas New Member\nΈχω χρόνιο πρόβλημα με την παρωτίδα. Και ενώ στην αξονική έδειχνε μεικτό όγκο , τελικά υποχώρησε με αντιβίωση! Δυστυχώς πρήζεται κάθε φορά που στρεσάρομαι πολύ γι αυτό και όταν ταξιδεύω έχω μαζί μου πάντα αντιβίωση ! Μετά τη σιελογραφία που έκανα μου είπαν ότι υπάρχουν ανευρύσματα στην παρωτίδα στα οποία οφείλεται η συχνή φλεγμονή. Δεν αποφασίζω εγχείριση γιατί φοβάμαι για το προσωπικό νεύρο που περνάει μέσα από τον αδένα!\nΠάντως ΄πονάει πολύ όταν πρήζεται! Σας εύχομαι περαστικά.\ntountas, Oct 11, 2009


Τα Ψεύδη Οδηγούν σε Απώλεια της Ζωής — ΔΙΑΔΙΚΤΥΑΚΗ ΒΙΒΛΙΟΘΗΚΗ της Σκοπιάς\nw55 1/2 σ. 39-42\nΤα Ψεύδη Οδηγούν σε Απώλεια της Ζωής\nΓιατί ο Αγών για Διακράτησι Ακεραιότητος;\n«Ταύτα λέγει ο Υιός του Θεού, . . . Εγώ είμαι ο ερευνών νεφρούς και καρδίας· και θέλω σας δώσει εις έκαστον κατά τα έργα σας.» «Οι δε δειλοί και άπιστοι και βδελυκτοί και φονείς και πόρνοι και μάγοι και ειδωλολάτραι, και πάντες οι ψεύσται, θέλουσιν έχει την μερίδα αυτών εν τη λίμνη τη καιομένη με πυρ και θείον· ούτος είναι ο δεύτερος θάνατος.»—Αποκάλ. 2:18, 23· 21:8.\n1. Τι είναι ψεύδος, και πώς έλαβε αρχή το ψεύδος;\nΨΕΥΔΟΣ είναι μια αναληθής δήλωσις που γίνεται από ένα άτομο σ’ ένα άλλο το οποίον έχει το δικαίωμα ν’ ακούση και να μάθη την αλήθεια, και η οποία ψευδής δήλωσις τείνει να βλάψη τον άλλον. Μια ψευδής δήλωσις που γίνεται με σκοπό να εξαπατήσωμε και προξενήσωμε βλάβη σ’ έναν αθώον αποτελεί εσκεμμένο και κακεντρεχές ψεύδος. Για τούτο τα ψεύδη είναι ο μεγάλος εχθρός του ανθρώπου. Η ιστορία επαρκώς το αποδεικνύει αυτό. Ο Ιεχωβά Θεός διώρισε το επισκιάζον χερούβ ως επόπτην του ανθρώπου στον κήπο της Εδέμ. Πιστότης απέναντι του Θεού και καθήκον απέναντι του ανθρώπου απαιτούσε από το επισκιάζον χερούβ να λέγη την αλήθεια. Η Εύα, η πρώτη γυναίκα, είχε το δικαίωμα να γνωρίζη την αλήθεια. Το επισκιάζον χερούβ, κατ’ ουσίαν, είπε στην Εύα ότι η βρώσις του απαγορευμένου καρπού δεν θα κατέληγε στον θάνατό της, αλλ’ ότι η βρώσις του θα κατέληγε σε μεγάλη σοφία γι’ αυτήν. Με την ψευδή αυτή δήλωσι η Εύα εξηπατήθη και παρεκίνησε τον Αδάμ να ενωθή μαζί της. Μια ψευδής δήλωσις κατέληξε στον θάνατό τους και επέφερε ταλαιπωρία και θάνατο σε όλο το ανθρώπινο γένος. Συνεπώς, η δήλωσις του επισκιάζοντος χερούβ στην Εύα ήταν ένα εσκεμμένο, πονηρό και κακεντρεχές ψεύδος. Ήταν η αρχή του ψεύδους.\n2. Τι απήτησε ο Ιεχωβά από τον Αδάμ και την Εύα, και γιατί αυτό ήταν λογικό;\n2 Ποια ήταν η αλήθεια; Η αλήθεια ήταν ότι ο Θεός έθεσε τον πρώτον άνθρωπον, Αδάμ, και την γυναίκα του, Εύα, στον κήπο της Εδέμ. Ο Αδάμ ήταν υπό δοκιμασίαν στην Εδέμ, δοκιμασίαν της ακεραιότητός του και της υπακοής του. Αυτό θ’ απεδείκνυε αν ήταν άξιος να ζήση στον παράδεισο της Εδέμ. Ο Θεός διεκήρυξε τον νόμον του όσον αφορά το δένδρον της γνώσεως του καλού και κακού, καθιστώντας το δένδρο αυτό ένα απαγορευμένο δένδρο. «Και έλαβε Ιεχωβά ο Θεός τον ανθρώπον, και έθεσεν αυτόν εν τω παραδείσω της Εδέμ δια να εργάζηται αυτόν, και να φυλάττη αυτόν. Προσέταξε δε Ιεχωβά ο Θεός εις τον Αδάμ, λέγων, Από παντός δένδρου του παραδείσου ελευθέρως θέλεις τρώγει, από δε του ξύλου της γνώσεως του καλού και του κακού, δεν θέλεις φάγει απ’ αυτού· διότι καθ’ ην ημέραν φάγης απ’ αυτού, θέλεις εξάπαντος αποθάνει.» (Γεν. 2:15-17, ΜΝΚ) Αυτό δείχνει ότι ο Αδάμ δεν απεστερήθη από κάτι αναγκαίο γι’ αυτόν με το να του αποκλεισθή η βρώσις από το δένδρο τούτο, επειδή υπήρχε αφθονία άλλης τροφής γι’ αυτόν. Αλλ’ ο Θεός διετύπωσε την απλή απαίτησι ότι δεν έπρεπε να φάγη από τον καρπόν αυτόν εφ’ όσον ήταν απαγορευμένος. Όσον αφορά το να έχη γνώσιν καλού και κακού, ο Αδάμ θα μπορούσε να το αφήση αυτό ασφαλώς στον Θεό χωρίς φόβο ότι θα τον κατηγορούσε κανείς ότι είχε άγνοιαν τούτου. Πραγματικά ο Θεός παρεχώρησε στον Αδάμ ελευθερία εκλογής, αν ήθελε να φάγη από το δένδρο αυτό ή όχι. Ο Θεός δεν έβαλε σε πειρασμό τον Αδάμ να γίνη απειθής ή πονηρός με το να θέση αυτό το δένδρο της γνώσεως στον κήπο, επειδή υπήρχαν πολλά άλλα δένδρα για να φάγη απ’ αυτά· αλλ’ ο Θεός τον ενεθάρρυνε σε υπακοή και πιστότητα προς αυτόν, τον υπέρτατον Ιεχωβά, προειδοποιώντας τον για την ποινή της βρώσεως από τον απαγορευμένο καρπό.\n3. Πώς έγινε η αποστασία του επισκιάζοντος χερούβ;\n3 Μερικοί δυνατόν ν’ απορούν πώς το τέλειο δημιούργημα του Θεού, το επισκιάζον χερούβ, θα μπορούσε ν’ απομακρυνθή από την τελειότητα και να γίνη πονηρό και να δώση αρχή σε ψεύδη. Βρίσκομε την εξήγησι στα συμβολικά λόγια όσον αφορά τον βασιλέα της Τύρου: «Ήσο τέλειος εν ταις οδοίς σου αφ’ ης ημέρας εκτίσθης, εωσού ευρέθη αδικία εν σοι. Εκ του πλήθους του εμπορίου σου ενέπλησαν το μέσον σου από ανομίας, και ήμαρτες· Δια τούτο θέλω σε απορρίψει ως βέβηλον από του όρους του Θεού· και θέλω σε καταστρέψει εν μέσω των πυρίνων λίθων, χερούβ επισκιάζον. Η καρδία σου υψώθη δια το κάλλος σου· έφθειρας την σοφίαν σου δια την λαμπρότητά σου· Θέλω σε ρίψει κατά γης· θέλω σε εκθέσει ενώπιον των βασιλέων, δια να βλέπωσιν εις σε. Εβεβήλωσας τα ιερά σου δια το πλήθος των αμαρτιών σου, δια τας αδικίας του εμπορίου σου· Δια τούτο θέλω εκβάλει πυρ εκ μέσου σου, το οποίον θέλει σε καταφάγει· Και θέλω σε καταστήσει σποδόν επί της γης, ενώπιον πάντων των βλεπόντων σε. Πάντες οι γνωρίζοντες σε μεταξύ των λαών θέλουσιν εκπλαγή δια σε· Φρίκη θέλεις είσθαι, και δεν θέλεις υπάρξει έως αιώνος.» (Ιεζ. 28:15-19) Από τούτο βλέπομε πώς το επισκιάζον χερούβ στην Εδέμ ανέπτυξε μια ακάθαρτη κατάστασι καρδιάς και υψώθη με υπερηφάνεια για όλα τα θαυμαστά χαρίσματα που είχε λάβει από τον Ιεχωβά Θεό. Ετυφλώθη απ’ αυτό και ενεπλάκη σε μια άδικη πορεία. Το επισκιάζον χερούβ έγινε ιδιοτελές και θέλησε να λατρεύεται όπως ακριβώς ελατρεύετο ο Θεός από τον Αδάμ και την Εύα. Άπληστο για ιδιοτελές κέρδος, ήταν πρόθυμο να αιχμαλωτίση τον Αδάμ και την Εύα, να τους απομακρύνη από τον Θεό και να τους πωλήση στην υπηρεσία της αμαρτίας αντί του τιμήματος της αποδόσεως λατρείας σ’ αυτόν ως θεόν. Παρεβίασε τα συμφέροντα του Αδάμ και της Εύας με το να ψευσθή θανασίμως σ’ αυτούς και να τους στρέψη στην πορεία που θα ωδηγούσε στην καταστροφή των και στον θάνατο όλων των απογόνων των. Γι’ αυτό το μεγάλο έγκλημα το επισκιάζον χερούβ, που έγινε υπερήφανο και ιδιοτελές, επιφέρει καταστροφή επάνω του, η οποία προεσκιάσθη στο 28ο κεφάλαιο του Ιεζεκιήλ από την καταστροφή του βασιλέως της Τύρου. Δεν είναι ο Θεός εκείνος που εδημιούργησε τον Σατανά ή Διάβολο. Το κεχρισμένον επισκιάζον χερούβ στην Εδέμ κατέστη μόνο του ο πονηρός αυτός.\n4. Ποιος είναι ο Σατανάς, και πώς εργάζεται για να πραγματοποιήση τους σκοπούς του;\n4 Έτσι ο Σατανάς ή Διάβολος, ο ψεύστης και ανθρωποκτόνος, ήλθε σε ύπαρξι, κατά τον καιρό δε που ο Αδάμ και η Εύα ενώθηκαν μαζί και έφαγαν από τον απαγορευμένο καρπό, ήλθε σε ύπαρξι ένας διεφθαρμένος κόσμος. Ο Σατανάς ή Διάβολος έγινε ο θεός του διεφθαρμένου συστήματος πραγμάτων. Από τον καιρόν αυτόν και έπειτα οι κόσμοι που υπήρξαν, ήσαν κόσμοι υπό την δικαιοδοσία του Σατανά ή Διαβόλου, κόσμοι βασισμένοι επάνω σε ψεύδη, απάτη, βία, πλεονεξία και φόνο. Με τα ψεύδη του, τη βία και την απάτη ο Σατανάς διετήρησε τον έλεγχο του πονηρού συστήματος πραγμάτων και έκαμε παν το δυνατόν στην προσπάθεια του να διαφθείρη εκείνους που ο Παντοδύναμος Θεός έφερε στη λατρεία του εαυτού του με αγνότητα και αλήθεια. Η Γραφή μάς λέγει ότι ο Σατανάς μεταμορφώνεται σε άγγελον φωτός στην προσπάθειά του να εξαπατήση πλάσματα. Ο βαθμός στον οποίον φθάνει η δράσις του πονηρού αυτού καταδεικνύεται στον πειρασμό του Ιησού στην έρημο, όπως αναγράφεται εις Ματθαίον 4. Ο πονηρός έφθασε σε τέτοιο σημείο ώστε να αναφέρη Γραφικές περικοπές στην προσπάθειά του να επιφέρη ρήγμα στην ακεραιότητα του Υιού του Θεού, Ιησού. Ο Σατανάς έδειξε την κυριαρχία του ή εξουσία επάνω στις βασιλείες του κόσμου τούτου προσφέροντας τη διακυβέρνησι όλων αυτών στον Ιησού Χριστό, αλλά και αυτό επίσης έγινε με απάτη. Ο Σατανάς ενδιεφέρετο μόνο να επιφέρη την καταστροφή του Ιησού, η οποία θα ήταν το αποτέλεσμα αν ο Ιησούς απεμακρύνετο από τον Πατέρα του τον εν τοις ουρανοίς. Αυτό ήταν μια άλλη πονηρή και κακεντρεχής πράξις του Διαβόλου, του αρχαίου προδότου. Αλλ’ ο Ιησούς δεν έπεσε επειδή ο Σατανάς ενήργησε προς αυτή την κατεύθυνσι της απάτης. Αντιθέτως, εχρησιμοποίησε την πιο ισχυρή δύναμι που υπάρχει για να καταπολεμήση τα ψεύδη, δηλαδή την αλήθεια, τον Λόγον του Θεού. Και ανέφερε περικοπές της Βίβλου, του Λόγου του Θεού, απαντώντας σε κάθε πειρασμό που ο Σατανάς έθετε μπροστά του.\n5. Ήταν ο Ιησούς ενήμερος των τεχνασμάτων του Σατανά;\n5 Επειδή ο Ιησούς, ο Λόγος του Θεού, ήταν με τον Πατέρα του στον ουρανό από τον καιρό της δημιουργίας, εγνώριζε καλά τη δράσι που εξήσκησε αυτός ο οποίος είχε γίνει Σατανάς. Εγνώριζε ότι ο Σατανάς ο Όφις είναι ο πιο γόνιμος από όλους τους ψεύτες. Από τον καιρό ακόμη που ο Σατανάς παρεκίνησε την Εύα να λάβη από τον απαγορευμένο καρπό, έγινε ψεύτης. Το πρώτο του ψεύδος κατέληξε σε φόνο. Έτσι ο Ιησούς εξέθεσε πολύ καλά την αλήθεια όσον αφορά τον Σατανά όταν είπε: «Εκείνος ήτο απ’ αρχής ανθρωποκτόνος, και δεν μένει εν τη αληθεία διότι αλήθεια δεν υπάρχει εν αυτώ. Όταν λαλή το ψεύδος, εκ των ιδίων λαλεί· διότι είναι ψεύστης, και ο πατήρ αυτού του ψεύδους.» Δεν θέλομε να έχωμε τον Σατανά ως πατέρα μας με το να γίνωμε ψεύτες σαν αυτόν. Ως προειδοποίησι σ’ εμάς, ο Ιησούς είπε στους αρχηγούς ή τον κλήρο των Ιουδαίων στην εποχή του: «Σεις είσθε εκ πατρός του διαβόλου, και τας επιθυμίας του πατρός σας θέλετε να πράττετε.» Εκείνος που έχει τον Θεό ως πατέρα του, βλέπει τον Λόγον του Θεού και υπακούει στην αλήθεια. Αλλ’ εκείνοι που επαναλαμβάνουν τα ψεύδη του Σατανά αποδεικνύονται ότι είναι τέκνα του Διαβόλου.—Ιωάν. 8:44.\n6. Πώς εκθέτει ο Ιεχωβά τα τέκνα του Διαβόλου;\n6 Σ’ αυτές τις ημέρες υπάρχουν πολλοί ασεβείς άνθρωποι που μιλούν ψεύδη, αποδεικνύοντας ότι έχουν πατέρα τον Διάβολο. «Απεξενώθησαν οι ασεβείς εκ μήτρας· επλανήθησαν από κοιλίας οι λαλούντες ψεύδος.» (Ψαλμ. 58:3) Μερικοί απ’ αυτούς, όπως ο Διάβολος, επιχειρούν να είναι φορείς φωτός και επιχειρούν να προσθέσουν στον Λόγον του Θεού για να κάμουν τους εαυτούς των να φαίνωνται δίκαιοι και αληθινοί. Αλλ’ ο Ιεχωβά δεν επιτρέπει να προχωρήσουν οι άνθρωποι αυτοί με τα πονηρά των σχέδια. Στρέφει το φως της αληθείας του Λόγο του επάνω σε ό,τι λέγουν, και ο Λόγος της αληθείας του ελέγχει τους πονηρούς ανθρώπους και τους φανερώνει ότι είναι ψεύτες. «Πας λόγος Θεού είναι δεδοκιμασμένος· είναι ασπίς εις τους πεποιθότας επ’ αυτόν. Μη πρόσθεσης εις τους λόγους αυτού· μηποτε σε εξελέγξη, και ευρεθής ψεύστης.»—Παροιμ. 30:5, 6.\n7. Αποδείξατε από τη Γραφή ότι ο Ιεχωβά είναι εναντίον του ψεύδους.\n7 Επειδή είναι ο πατήρ της αληθείας, ο Ιεχωβά Θεός μισεί μια γλώσσα ψευδή ή έναν ψευδή μάρτυρα. Οι Παροιμίες 6:16-19 (ΑΣ) λέγουν: «Ταύτα τα έξ μισεί ο Ιεχωβά, επτά μάλιστα βδελύττεται η ψυχή αυτού· οφθαλμούς υπερηφάνους, γλώσσαν ψευδή, και χείρας εκχεούσας αίμα αθώον, καρδίαν μηχανευομένην λογισμούς κακούς, πόδας τρέχοντας ταχέως εις το κακοποιείν, μάρτυρα ψευδή λαλούντα ψεύδος, και τον εμβάλλοντα έριδας μεταξύ αδελφών.» Οι άνθρωποι μπορεί να ψεύδωνται, αλλ’ αυτό δεν συμβαίνει επειδή ο Ιεχωβά Θεός θέλει να ψεύδωνται. Ο Θεός δεν είναι ψεύστης. Περιμένει οι άνθρωποι να λέγουν, επίσης, την αλήθεια.—Αριθμ. 23:19· 1 Σαμ. 15:29· Ρωμ. 3:4· Τίτον 1:2· Εβρ. 6:18.\n8. Ποιός είναι ένας τρόπος που πλάσματα αποδεικνύουν ότι είναι ακόλουθοι του Χριστού;\n8 Ο Ιησούς έλαβε αρχήν από τον Ιεχωβά, τον Πατέρα του στον ουρανό, και έτσι έκαμε σαφή διάκρισι μεταξύ αληθείας και ψεύδους. Απαντώντας σε μια ερώτησι που αναγράφεται στο κατά Ιωάννην 18:37, εδήλωσε την αλήθεια. «Και ο Πιλάτος είπε προς αυτόν, Λοιπόν βασιλεύς είσαι συ; Απεκρίθη ο Ιησούς, Συ λέγεις, ότι βασιλεύς είμαι εγώ. Εγώ δια τούτο εγεννήθην, και δια τούτο ήλθον εις τον κόσμον, δια να μαρτυρήσω εις την αλήθειαν. Πας όστις είναι εκ της αληθείας, ακούει την φωνήν μου.» ‘Έτσι οι αντιπρόσωποι του Παντοδυνάμου Θεού ακούουν και μιλούν την αλήθεια. Δεν ψεύδονται. Ακολουθούν τα ίχνη του Ιησού Χριστού, ο οποίος δεν εψεύσθη σε κανένα.\n9. Πώς μπορούμε να προφυλαχθούμε από τα ψεύδη;\n9 Επειδή η αλήθεια έχει αρχήν από τον Θεό και το ψεύδος έχει αρχήν από τον Σατανά, έπεται ότι όλα τα δόγματα και οι διδασκαλίες των ανθρώπων που είναι αντίθετες στον Λόγον του Θεού είναι ψευδείς διδασκαλίες. Αν αυτά τα δόγματα ή οι διδασκαλίες τείνουν να προξενήσουν βλάβη στους άλλους, τότε είναι ψεύδη. Ο Λόγος του Θεού είναι αληθινός και είναι η μετρική μας ράβδος. Ό,τι είναι αντίθετο στον Λόγον του Θεού είναι ψεύδος και προέρχεται από τον Διάβολο. Για την ίδια μας την ευημερία εγκαταλείπομε κάθε τι που σχετίζεται με ψεύδη και προσκολλώμεθα στενά στην αλήθεια. Οι Χριστιανοί δεν πρέπει να πιστεύουν σε κάτι απλώς επειδή λέγεται ή είναι τυπωμένο, αλλά πρέπει να κρίνουν ποιο είναι αληθινό με το να είναι σύμφωνο με τις Γραφές. Οι Βεροιείς το έκαναν αυτό, όπως διαβάζομε στις Πράξεις 17:11: «Ούτοι δε ήσαν ευγενέστεροι παρά τους εν Θεσσαλονίκη, καθότι εδέχθησαν τον λόγον μετά πάσης προθυμίας, εξετάζοντες καθ’ ημέραν τας Γραφάς, αν ούτως έχωσι ταύτα.» Η νουθεσία εις 1 Θεσσαλονικείς 5:20-22 είναι ότι δεν πρέπει να καταφρονούμε τις προφητείες, αλλά να δοκιμάζωμε τα πάντα και να κατέχωμε το καλό. Τότε θα παραμείνωμε ελεύθεροι από κάθε μορφή πονηρίας, περιλαμβανομένου και του ψεύδους.\n10, 11. (α) Δώστε παραδείγματα που δείχνουν πώς τα ψεύδη προξενούν βλάβη. (β) Ποιο είναι το τέλος των ψευδοπροφητών;\n10 Μόνον εκείνοι που δεν εξετάζουν τον Λόγον του Θεού βλάπτονται από τους ψευδείς αυτούς προφήτας και τους ψευδομένους αντιπροσώπους του Σατανά. Ένας από τους δούλους του Θεού αναφέρεται εις 1 Βασιλέων 13. Αυτός έλαβε τον Λόγον του Θεού, αλλ’ επροτίμησε αντιθέτως ν’ ακολουθήση έναν ψευδή προφήτη, ν’ ακολουθήση ένα ψεύδος. Το ψεύδος επροξένησε βλάβη σ’ αυτόν και επέφερε τον θάνατό του. (1 Βασ. 13:18, 24) Αυτό δείχνει ότι οι δούλοι του Θεού πρέπει να είναι ικανοποιημένοι με τον Λόγον του, να μην προσέχουν τους ψευδομένους ψευδοπροφήτας, επειδή τα ψεύδη προξενούν βλάβη και οδηγούν στο θάνατο.\n11 Στις ημέρες του Ιερεμία υπήρχαν ψευδοπροφήται οι οποίοι προσπαθούσαν να εμποδίσουν τον λαό να κάμη εκείνο που ο προφήτης του Θεού Ιερεμίας τούς έλεγε να κάμουν. Οι ψευδοπροφήται αυτοί επροξένησαν βλάβη στον λαό και επέφεραν την καταστροφή πολλών. Μέσω του προφήτου του ο Θεός προειδοποίησε τον λαό να μην ακολουθήση τα ψεύδη αυτά, αλλ’ όμως πλείστοι από τον λαό επροτίμησαν να προσέξουν οπωσδήποτε τα ψεύδη. Οι ψευδόμενοι προφήται μπορεί να ευημερούν για ένα διάστημα, αλλά είναι καταδικασμένοι από την κρίσι του Ιεχωβά. Οι ψευδείς μάρτυρες δεν μπορούν να διαφύγουν τις δίκαιες κρίσεις του Ιεχωβά κάποιον καιρό. Αυτό συνέβη στους ψευδοπροφήτας των ημερών του Ιερεμία.—Ψαλμ. 101:7, 8· Παροιμ. 19:5, 9· Ιερεμ. 27:10, 14-16· 28:15· 29:31, 32· Ωσηέ 4:1, 2.\n12, 13. Πώς οι ψευδοπροφήται εξαπατούν μερικούς ανθρώπους, αλλά πώς η Βίβλος διαγράφει μια πορεία για να την ακολουθήσουν οι Χριστιανοί, πορεία που προφυλάττει από τη βλάβη των ψευδοπροφητών;\n12 Μολονότι οι ψευδοπροφήται και οι ψευδομάρτυρες πρέπει να υποστούν τιμωρία από μέρους του Ιεχωβά στον Αρμαγεδδώνα και θ’ αντιμετωπίσουν θάνατο, μπορεί για ένα διάστημα να διδάσκουν ψεύδη όπως είναι το καθαρτήριο, τα αιώνια βάσανα, η παγκόσμιος σωτηρία, η τριάς, η εξέλιξις, και η χρήσις εικόνων. (Ιερεμ. 10:14) Μπορεί να λέγουν ότι ο Θεός δεν ενδιαφέρεται για ό,τι συμβαίνει επάνω στη γη και ότι ποτέ δεν θα καταστρέψη τους ασεβείς. (Ψαλμ. 10:4, 13, 15) Μπορεί να λέγουν ότι ποτέ δεν θα γίνη μια μάχη του Αρμαγεδδώνος τέτοια που διδάσκει η Γραφή. Μπορεί να κρύπτωνται πίσω από ένα μεγάλο καταφύγιο από ψεύδη και να εξαπατούν μερικούς ανθρώπους, αλλ’ αυτό δεν θα εμποδίση τις αλήθειες του Θεού, που χτυπούν σκληρά, από το να τους εκθέσουν και δεν θα τους ελευθερώση από την καταστροφή όταν φθάση ο ωρισμένος καιρός του Θεού γι’ αυτήν. Δεν θα μπορέσουν να κρυφθούν από τον Ιεχωβά.—Ησ. 28:15-17.\n13 Οι ψεύτες μπορεί να φαίνεται ότι ευημερούν για μια στιγμή, αλλά κανείς δεν πρέπει να απατηθή. Κανείς δεν πρέπει να επιτρέψη να τον απομακρύνουν τα ψεύδη από την αληθινή λατρεία του Παντοδυνάμου Θεού. Όμως πολλοί το επέτρεψαν. Οι περισσότεροι από τους ανθρώπους στον κόσμο σήμερα δεν ασκούν καθαρή λατρεία. Μέσω του Λόγου του ο Ιεχωβά προείπε εις 1 Τιμόθεον 4 ότι σε μεταγενέστερες περιόδους χρόνου μερικοί θ’ αποστατούσαν από την πίστι, δίνοντας προσοχή σε πνεύματα πλάνης και διδασκαλίες δαιμονίων μέσω της υποκρισίας ανθρώπων ψευδολόγων. Οι έσχατες ημέρες είναι κρίσιμες και δύσκολες ημέρες και έχουν έλθει. «Πονηροί δε άνθρωποι και γόητες θέλουσι προκόψει εις το χείρον, πλανώντες και πλανώμενοι. Αλλά συ μένε εις εκείνα τα οποία έμαθες και επιστώθης, εξεύρων παρά τίνος έμαθες· και ότι από βρέφους γνωρίζεις τα ιερά γράμματα, τα δυνάμενα να σε σοφίσωσιν εις σωτηρίαν δια της πίστεως της εν Χριστώ Ιησού. Όλη η γραφή είναι θεόπνευστος, και ωφέλιμος προς διδασκαλίαν, προς έλεγχον, προς επανόρθωσιν, προς εκπαίδευσιν την μετά της δικαιοσύνης· δια να ήναι τέλειος ο άνθρωπος του Θεού, ητοιμασμένος εις παν έργον αγαθόν.» «Κράτει το υπόδειγμα των υγιαινόντων λόγων, τους οποίους ήκουσας παρ’ εμού, μετά πίστεως και αγάπης της εν Χριστώ Ιησού. Την καλήν παρακαταθήκην φύλαξον δια του Πνεύματος του Αγίου του ενοικούντος εν ημίν.»—2 Τιμ. 3:13-17· 1:13, 14.\n14. Τι επιτρέπει ο Ιεχωβά τώρα, και γιατί;\n14 Σήμερα οι άνθρωποι πρέπει να εκλέξουν αν θα υπηρετήσουν τον Θεό και να ζήσουν ή αν θα υπηρετήσουν τον αντίδικον ψεύστην, τον Σατανά ή Διάβολο, και να θανατωθούν. Οι άνθρωποι που έχουν δίκαιες καρδιές και αγαπούν την αληθινή διδασκαλία και τη δικαιοσύνη αναλαμβάνουν την καθαρή λατρεία του Παντοδυνάμου Θεού, Ιεχωβά, μελετώντας τον Λόγον του και ζητώντας να πράττουν το θέλημά του. Υπερασπίζουν τον εαυτό τους από τα ψεύδη. Εξ άλλου, υπάρχουν εκείνοι που προτιμούν να εκλέγουν ψεύδη και που βασίζουν τη λατρεία τους στα ψεύδη. Αυτοί είναι όπως εκείνοι που αναφέρονται εις Ρωμαίους 1:25, οι οποίοι ‘μετήλλαξαν την αλήθειαν του Θεού εις το ψεύδος’ και επεδόθησαν στην επιθυμία των καρδιών των, στην ακαθαρσία. Ο Θεός τούς επιτρέπει ν’ ακολουθήσουν την κακή των πορεία, καταρτίζοντας ένα υπόμνημα εναντίον των για τον καιρό της κρίσεως. Αυτοί υποκύπτουν στα ψεύδη του Σατανά. «Όστις [άνομος] θέλει ελθεί κατ’ ενέργειαν του Σατανά εν πάση δυνάμει και σημείοις και τέρασι ψεύδους, και εν πάση απάτη της αδικίας, μεταξύ των απολλυμένων· διότι δεν εδέχθησαν την αγάπην της αληθείας δια να σωθώσι. Και δια τούτο θέλει πέμψει επ’ αυτούς ο Θεός ενέργειαν πλάνης, ώστε να πιστεύσωσιν εις το ψεύδος· δια να κατακριθώσι πάντες οι μη πιστεύσαντες εις την αλήθειαν, αλλ’ ευαρεστηθέντες εις την αδικίαν.»—2 Θεσ. 2:9-12.\n15. (α) Εξαπατούν οι ψεύτες τον Ιεχωβά; (β) Επάνω σε ποια βάσι θ’ ανταμείψη τα πλάσματα ο Ιεχωβά, και τι αυτό σημαίνει για τους ψεύτες;\n15 Ο Ιεχωβά δεν εξαπατάται. Ο Ιεχωβά γνωρίζει με ακρίβεια ποια είναι η επιθυμία της καρδιάς κάθε ατόμου, και με βάσι ακριβώς αυτό κρίνονται οι άνθρωποι. «Διότι ο Ιεχωβά εξετάζει πάσας τας καρδίας, και εξεύρει πάντας τους λογισμούς των διανοιών· εάν εκζητής αυτόν, θέλει ευρίσκεσθαι υπό σου· εάν όμως εγκαταλίπης αυτόν, θέλει σε απορρίψει δια παντός.» (1 Χρον. 28:9, ΑΣ) Εκείνοι που έχουν κακές καρδιές και ακάθαρτα ελατήρια δεν θα μπορέσουν να ζήσουν στον δίκαιο νέο κόσμο του Θεού. Μόνο εκείνοι που είναι δίκαιοι, καθαροί και αληθινοί θ’ αποκτήσουν είσοδο στο νέο κόσμο. «Μακάριοι οι πράττοντες τας εντολάς αυτού, δια να έχωσιν εξουσίαν επί το δένδρον της ζωής, και να εισέλθωσι δια των πυλώνων εις την πόλιν. Έξω δε είναι οι κύνες και οι μάγοι και οι πόρνοι και οι φονείς και οι ειδωλολάτραι, και πας ο αγαπών και πράττων το ψεύδος.» (Αποκάλ. 22:14, 15) Εκείνοι που πράττουν το ψεύδος και άλλες μορφές του κακού συνταυτισμένοι με τον παλαιόν αυτόν κόσμον υπό τον Σατανάν, θα έχουν την ανταμοιβή σύμφωνα με τα έργα των. Ο Ιεχωβά δεν αφήνει καμμιά αμφιβολία γι’ αυτό. «Ταύτα λέγει ο Υιός του Θεού, . . . εγώ είμαι ο ερευνών νεφρούς και καρδίας· και θέλω σας δώσει εις έκαστον κατά τα έργα σας.»—Αποκάλ. 2:18, 23.


Αυτοματοποιημένα Συστήματα Κλήσεων (Επεξήγηση)\nΤι είναι τα αυτοματοποιημένα συστήματα κλήσεων;\nΠώς λειτουργεί ένα αυτοματοποιημένο σύστημα κλήσεων;\nΠοια είναι τα χαρακτηριστικά των αυτοματοποιημένων συστημάτων κλήσεων;\nΤι πρέπει να αποφεύγετε όταν χρησιμοποιείτε αυτοματοποιημένα συστήματα κλήσεων;\nΠοια είναι τα οφέλη από τη χρήση αυτοματοποιημένων συστημάτων κλήσεων;\nΠόσο κοστίζουν τα αυτοματοποιημένα συστήματα κλήσεων;\nΑυτοματοποιημένα συστήματα κλήσεων\nΤα αυτοματοποιημένα συστήματα κλήσεων είναι επιχειρηματικές λύσεις λογισμικού που παρέχουν λειτουργίες υπηρεσιών cloud για την αυτοματοποίηση τηλεφωνικών κλήσεων. Επιτρέπουν στις εταιρείες να απαντούν σε εισερχόμενες κλήσεις και να πραγματοποιούν εξερχόμενες κλήσεις χωρίς αντιπροσώπους του κέντρου επικοινωνίας.\nΟι επιχειρήσεις μπορούν να χρησιμοποιήσουν μια υπηρεσία αυτόματων κλήσεων για να στείλουν ένα προηχογραφημένο φωνητικό μήνυμα σε χιλιάδες υποψήφιους πελάτες και υποψήφιους πελάτες για σκοπούς πληροφόρησης ή πώλησης. Μπορούν ακόμη και να στείλουν μια υπενθύμιση συμβάντος ή ένα μήνυμα έκτακτης ανάγκης σε ολόκληρη τη λίστα επαφών τους, συμπεριλαμβανομένων των μελών της ομάδας.\nΕπιπλέον, τα αυτοματοποιημένα τηλεφωνικά συστήματα βοηθούν τις εταιρείες να παρέχουν σχετικά μηνύματα τηλεφωνητή σε κλήσεις υποστήριξης πελατών.\nΈνα αυτοματοποιημένο σύστημα κλήσεων λειτουργεί τόσο ως σύστημα εισερχόμενων κλήσεων όσο και ως αυτοματοποιημένο σύστημα διαχείρισης εξερχόμενων κλήσεων.\nΤα συστήματα εισερχόμενων κλήσεων σάς επιτρέπουν να ηχογραφείτε ένα μοναδικό ηχητικό μήνυμα για διάφορα σημεία προβλημάτων πελατών, έτσι ώστε κάθε καλών να μπορεί να επιλέξει από τις επιλογές του μενού σας και να επιλύσει ένα συγκεκριμένο πρόβλημα. Μπορούν να επιλέξουν να δρομολογούν κλήσεις σε διαθέσιμους αντιπροσώπους, εάν ένα συγκεκριμένο μήνυμα δεν επιλύσει το πρόβλημα.\nΕπιπλέον, μπορείτε να χρησιμοποιήσετε αυτά τα συστήματα αυτόματης κλήσης για να στείλετε ένα προηχογραφημένο μήνυμα σε οποιονδήποτε στη λίστα επαφών σας χωρίς να τους καλέσουν οι αντιπρόσωποί σας.\nΔείτε πώς λειτουργούν τα αυτόματα συστήματα μενού τηλεφώνου:\nΠαίζουν ένα ηχογραφημένο μήνυμα όταν ένας πελάτης καλεί τον τοπικό ή τον αριθμό χωρίς χρέωση μιας εταιρείας.\nΟ πελάτης μπορεί να επιλέξει μια κατάλληλη επιλογή μενού επιλέγοντας έναν αντίστοιχο αριθμό για την επίλυση του προβλήματος ή τη λήψη ζωντανής υποστήριξης αντιπροσώπου.\nΟρισμένα περιλαμβάνουν διαδραστικά συστήματα φωνητικής απόκρισης που επιτρέπουν στους πελάτες να εκφράσουν το πρόβλημα αντί να πατήσουν ένα κουμπί.\nΟι εξερχόμενες κλήσεις λειτουργούν αντίστροφα. Το αυτοματοποιημένο σύστημα ανταλλαγής μηνυμάτων πραγματοποιεί μια κλήση και είτε αναπαράγει ένα ηχογραφημένο μήνυμα είτε συνδέει τον καλούντα με έναν αντιπρόσωπο μόλις ανιχνεύσει μια φωνή. Διαφορετικά, χρησιμοποιεί τη λειτουργία “Αυτόματη εισαγωγή μηνύματος στον αυτόματο τηλεφωνητή”.\nΑυτά τα προσαρμοσμένα συστήματα μενού τηλεφώνου υποστηρίζουν διάφορες ενσωματώσεις τρίτων. Για παράδειγμα, μπορείτε να ενσωματώσετε το δικό σας με το λογισμικό CRM (Customer Relationship Management) για να τμηματοποιήσετε, να βαθμολογήσετε και να παρακολουθήσετε τους δυνητικούς πελάτες σας.\nΤα πιο αξιοσημείωτα χαρακτηριστικά των αυτοματοποιημένων συστημάτων κλήσεων περιλαμβάνουν:\nΠροσαρμόσιμα αναγνωριστικά καλούντος – Αφού επαληθεύσετε έναν έγκυρο αριθμό τηλεφώνου, μπορείτε να προσαρμόσετε το αναγνωριστικό καλούντος, ώστε οι πελάτες σας να γνωρίζουν ποιος τους καλεί.\nΠροσαρμοσμένος χαιρετισμός εταιρείας – Μπορείτε να καλωσορίσετε κάθε καλούντα με ένα προσαρμοσμένο μήνυμα.\nΜαζική μετάδοση φωνητικών μηνυμάτων – Αυτά τα συστήματα κλήσης χωρίς αντιπρόσωπο επιτρέπουν στους ιδιοκτήτες επιχειρήσεων να πραγματοποιούν ταυτόχρονες κλήσεις σε μια ολόκληρη λίστα επαφών.\nΠρογραμματισμός κλήσεων – Οι εταιρείες μπορούν να ορίσουν μια συγκεκριμένη ημερομηνία και ώρα για κάθε εξερχόμενη κλήση.\nΑνίχνευση τηλεφωνητή – Εάν ένας τηλεφωνητής ή υπηρεσία τηλεφωνητή λάβει μια κλήση, ένα αυτοματοποιημένο σύστημα κλήσεων θα αναπαράγει ξανά το μήνυμα μετά τον ήχο.\nVoicemail σε κείμενο – Το σύστημα μπορεί να στείλει ένα κείμενο εάν ο καλούμενος δεν έχει επιλογή τηλεφωνητή.\nΥπηρεσίες αυτοματοποιημένης απάντησης – Μπορείτε να ηχογραφήσετε μηνύματα για την αντιμετώπιση κοινών σημείων προβλημάτων πελατών.\nΠροσαρμόσιμοι κανόνες δρομολόγησης – Μπορείτε να δρομολογήσετε τις κλήσεις σας με βάση το CRM ή τα δεδομένα του κέντρου εξυπηρέτησης για να απολαμβάνετε αυτοματοποιημένη διανομή δυνητικών πελατών και να παρέχετε απρόσκοπτη υποστήριξη πελατών. Μπορείτε να ορίσετε τη δρομολόγηση βάσει δεξιοτήτων με επίκεντρο τις βαθμολογίες των αντιπροσώπων ή τη δρομολόγηση βάσει χρόνου που σχετίζεται με τις ώρες εργασίας τους.\nΑναλυτικά στοιχεία σε πραγματικό χρόνο – Ένας πίνακας εργαλείων με λειτουργίες παρακολούθησης και αναφοράς σε πραγματικό χρόνο μπορεί να σας δώσει πληροφορίες σχετικά με τον μέσο χρόνο απόκρισης, την απόδοση του αντιπροσώπου και πολλά άλλα.\nΠροηγμένες λειτουργίες – Τα περισσότερα συστήματα προσφέρουν προηγμένες λειτουργίες όπως εγγραφή κλήσεων, βιντεοδιάσκεψη, εγγραφή και μεταγραφές συσκέψεων, μεταγραφές τηλεφωνητή, μεταφορές κλήσεων, δημοσκοπήσεις και έρευνες.\nΈνα κακό μενού είναι ένα από τα χειρότερα πράγματα που μπορεί να έχει ένα αυτοματοποιημένο σύστημα κλήσεων. Μπορεί να μετατρέψει κάθε καλούντα σε θυμωμένο πελάτη και να τον κάνει να θέλει να μεταβεί σε άλλη υπηρεσία.\nΤο μενού σας πρέπει να είναι συνοπτικό και να προσφέρει επιλογές που ταιριάζουν σε διάφορες καταστάσεις. Αποφύγετε μακροσκελείς χαιρετισμούς, λάθος επιλογές και πάρα πολλές επιλογές που θα μπορούσαν να μπερδέψουν τους πελάτες.\nΗ σιγανή μουσική και η βαρετή διεπαφή χρήστη μπορούν επίσης να καταστρέψουν την εμπειρία χρήστη. Οι καλούντες σας δεν θα πρέπει να καταβάλουν κόπο για να λάβουν την απαραίτητη υποστήριξη, ούτε να ακούν το ίδιο τραγούδι σε επανάληψη ενώ βρίσκονται σε αναμονή. Εάν αποφασίσετε να παίξετε μουσική, αφήστε τους καλούντες να επιλέξουν τις αγαπημένες τους μελωδίες για να βελτιώσουν την ικανοποίησή τους.\nΕάν χρησιμοποιείτε ένα αυτοματοποιημένο σύστημα κλήσεων, θα απολαύσετε αυτά τα πλεονεκτήματα:\nΧρονική απόδοση – Οι αυτοματοποιημένες τηλεφωνικές κλήσεις σε μια μακρά λίστα τηλεφωνικών αριθμών μπορούν να εξοικονομήσουν πολύτιμο χρόνο, ενισχύοντας την αποτελεσματικότητα και την παραγωγικότητα των αντιπροσώπων σας.\nΕξοικονόμηση κόστους – Χάρη στις απεριόριστες κλήσεις και τις προσιτές τιμές, μπορείτε να εξοικονομήσετε χρήματα για εξερχόμενες κλήσεις, ενώ εξυπηρετείτε πελάτες σε όλο τον κόσμο. Η αυτοματοποιημένη απάντηση μειώνει τον χρόνο κλήσεων των αντιπροσώπων σας, μειώνοντας επιπλέον το κόστος σας.\nΜειωμένος χρόνος απόκρισης – Ένα σχετικό προηχογραφημένο μήνυμα μπορεί να απαντήσει γρήγορα στα ερωτήματα των πελατών.\nΙκανοποίηση πελατών – Οποιοσδήποτε πελάτης μπορεί να μεταφέρει την κλήση ζωντανά σε έναν αντιπρόσωπο για να επιλύσει περίπλοκα ζητήματα.\nΚαλλιέργεια δυνητικών πελατών – Η αυτόματη διανομή κλήσεων σάς επιτρέπει να παρακολουθείτε απρόσκοπτα δυνητικούς πελάτες και να αυξάνετε τα ποσοστά μετατροπών και τις πωλήσεις. Μπορείτε να δημιουργήσετε μια λεπτομερή αναφορά για κάθε κλήση και να ενσωματώσετε το σύστημα με εφαρμογές τρίτων όπως το CRM ή το λογισμικό κέντρου υποστήριξης.\nΚαλύτερη ομαδική επικοινωνία και συνεργασία – Πολλά συστήματα προσφέρουν δυνατότητες ομαδικών μηνυμάτων και εσωτερικών κλήσεων για βελτιωμένη επικοινωνία και συνεργασία. Τα περισσότερα προσφέρουν απεριόριστο χώρο αποθήκευσης για ηχογραφήσεις κλήσεων, μηνύματα και κοινόχρηστα έγγραφα.\nΤα αυτοματοποιημένα συστήματα κλήσεων είναι οικονομικές λύσεις που δεν απαιτούν εγκαταστάσεις υλικού ή λογισμικού.\nΑνάλογα με τον πάροχο, μπορείτε να λάβετε ένα βασικό πρόγραμμα που ξεκινά από περίπου 20$ ανά χρήστη το μήνα, αλλά ενδέχεται να έχει περιορισμένες δυνατότητες. Ορισμένοι πάροχοι χρεώνουν σχεδόν 200$ ανά χρήστη/μήνα για ένα προηγμένο πρόγραμμα. Ορισμένα χρεώνουν μηνιαία τέλη λεπτών, ενώ άλλα παρέχουν απεριόριστα λεπτά και γραπτά μηνύματα.\nΕάν λαμβάνετε ένα ετήσιο πρόγραμμα τιμολόγησης, μπορεί να λάβετε ετήσια έκπτωση τιμολόγησης. Μια έκπτωση όγκου είναι επίσης δυνατή για πολλούς επιπλέον λογαριασμούς χρηστών.\nΤο LiveAgent μπορεί να είναι η πιο προσιτή επιλογή. Ξεκινώντας από 49$/αντιπρόσωπο/μήνα και προσφέροντας 180+ δυνατότητες, είναι το πιο προσιτό πρόγραμμα που υπάρχει.\nΕίναι ένα premium, all inclusive πρόγραμμα που πληρώνετε για όσο το χρησιμοποιείται, επομένως δεν υπάρχουν επιλογές ετήσιου προγράμματος. Δεν απαιτεί συμβόλαιο ή χρεώσεις εγκατάστασης και μπορείτε να κάνετε αναβάθμιση ή ακύρωση ανά πάσα στιγμή και να λάβετε μια δωρεάν δοκιμή 14 ημερών (δεν απαιτείται πιστωτική κάρτα) για να εξερευνήσετε τις δυνατότητες.\nΤα συστήματα αυτοματοποιημένων κλήσεων είναι λύσεις που βασίζονται στο cloud για την αυτοματοποίηση κλήσεων προς δυνητικούς πελάτες, υποψήφιους πελάτες και μέλη της ομάδας και την απάντηση κλήσεων υποστήριξης πελατών με προηχογραφημένα φωνητικά μηνύματα.\nΤο σύστημα σάς επιτρέπει να καταγράφετε μηνύματα για να απαντάτε σε ερωτήματα πελατών για να τους βοηθήσετε να επιλύσουν προβλήματα ή να τα δρομολογήσετε σε διαθέσιμους αντιπροσώπους. Αυτοματοποιεί τις εξερχόμενες κλήσεις παραδίδοντας φωνητικά μηνύματα σε υποψήφιους και δυνητικούς πελάτες, πραγματοποιώντας εκατοντάδες ή χιλιάδες κλήσεις ταυτόχρονα.\nΑυτά τα συστήματα σάς επιτρέπουν να προσαρμόζετε τους κανόνες αναγνώρισης κλήσης, χαιρετισμού εταιρείας και δρομολόγησης, να μεταδίδετε μαζικά φωνητικά μηνύματα, να προγραμματίζετε κλήσεις, να καταγράφετε κλήσεις, να δημιουργείτε αναφορές σε πραγματικό χρόνο, να πραγματοποιείτε κλήσεις βιντεοδιάσκεψης και πολλά άλλα.\nΑποφύγετε τους μακροσκελείς χαιρετισμούς, ένα περίπλοκο μενού με πάρα πολλές επιλογές, ακατάλληλες επιλογές, σιγανή μουσική και ένα βαρύ περιβάλλον εργασίας χρήστη, καθώς τείνουν να ενοχλούν τους πελάτες.\nΤα αυτοματοποιημένα συστήματα κλήσεων εξοικονομούν χρόνο και χρήμα, βελτιώνουν την αποτελεσματικότητα και την παραγωγικότητα των αντιπροσώπων και ενισχύουν την επικοινωνία και τη συνεργασία της ομάδας. Μειώνουν τους χρόνους απόκρισης και επίλυσης, βελτιώνουν την ικανοποίηση των πελατών και αυξάνουν τα ποσοστά μετατροπών και τις πωλήσεις.\nΤα περισσότερα αυτοματοποιημένα συστήματα κλήσεων είναι οικονομικά προσιτά, αλλά προσφέρουν διαφορετικά χαρακτηριστικά. Ορισμένα κοστίζουν μόλις 20 $/χρήστη/μήνα, αλλά προσφέρουν περιορισμένες λειτουργίες, ενώ άλλα κοστίζουν δέκα φορές περισσότερο, αλλά δεν είναι τόσο προηγμένες όσο ορισμένες λύσεις. Το LiveAgent προσφέρει 180+ λειτουργίες με μόνο 49 $/αντιπρόσωπο/μήνα (χωρίς χρεώσεις εγγραφής) και πληρώνετε για όσο το χρησιμοποιείτε.


Συνελήφθησαν με ναρκωτικά μέσα σε προαύλιο σχολείου - Viral Press\n. Update: 20 Νοεμβρίου 2020 20:41\nΤρεις νεαροί ηλικίας 17 έως 19 ετών συνελήφθησαν με την κατηγορία ότι διακινούσαν ναρκωτικά στον προαύλιο χώρο Γυμνασίου στον Πειραιά\nΟι αστυνομικοί τους εντόπισαν σε τυχαίο έλεγχο.\nΑνακάλυψαν κάνναβη σε 24 αυτοσχέδιες σακούλες που ήταν τοποθετημένες στο προαύλιο του σχολείου.\nΣτις Καταθέσεις τους ο ένας από τους τρεις ισχυρίστηκε ότι τα ναρκωτικά ήταν δικά του και τα είχε βάλει εκείνος δέκα λεπτά πριν φθάσουν οι αστυνομικοί, είπε μάλιστα στους αστυνομικούς ότι τα είχε αγοράσει από την Ομόνοια καταβάλλοντας το ποσό των 130 ευρώ.\nΟι τρεις νεαροί μετά την απολογία τους στον ανακριτή Πειραιά αφέθησαν ελεύθεροι.\nΑντιμετωπίζουν τις κατηγορίες της διακεκριμένης περίπτωσης διακίνησης ναρκωτικών ουσιών, αποθήκευση και κατοχή με σκοπό την εμπορία εντός σχολικής μονάδας.\nΟ δικηγόρος τους Γιάννης Γλύκας δήλωσε :\nΗ κατηγορία της διακεκριμένης διακίνησης ναρκωτικών κατ’ άρθρον 22του Ν 4139/2013 είναι μακριά από τα πραγματικά περιστατικά της υπόθεσης. Αλλωστε αυτά δεν ήταν αρκετά για να οδηγήσουν σε προσωρινή κράτηση και τους 3 κατηγορούμενους ! Ελευθεροι οι οποίοι θα αντιμετωπίσουν την κατηγορία στο δικαστήριο και ελπίζουν στην απαλλαγή τους.\nTags:Γιάννης Γλύκας, Κάναβη, Πειραιάς, Προαύλιο σχολείου\nΠαρασκευή: Πάνω από 2000 κρούσματα και 519 διασωληνωμένοι\nΈστησαν παράνομο καζίνο σε διαμέρισμα στην Κυψέλη\nΠαράνομος οίκος ανοχής στην Ομόνοια – Δεκάδες συλλήψεις


ΚΛΑΣΣΙΚΗ ΙΤΑΛΙΑ, 8ήμερη, - www.laplayatravel.gr\nΑρχική σελίδα / Εκδρομές Εξωτερικού / Ιταλία\nΚΛΑΣΣΙΚΗ ΙΤΑΛΙΑ, 8ήμερη,\nΠΑΝΤΟΒΑ – ΒΕΝΕΤΙΑ – ΦΛΩΡΕΝΤΙΑ – ΠΙΖΑ – ΣΙΕΝΑ – ΡΩΜΗ\n20 – 27 ΣΕΠΤΕΜΒΡΙΟΥ 2021\nΥΠΕΡΠΡΟΣΦΟΡΑ ΜΕ 530€ ΚΑΤ’ ΑΤΟΜΟ ΜΕ ΗΜΙΔΙΑΤΡΟΦΗ ΣΕ ΞΕΝΟΔΟΧΕΙΑ 4* & 3* ΜΕ ΠΟΙΟΤΗΤΑ ΚΑΙ ΤΙΜΕΣ LA PLAYA HOLIDAY !!!\nΚΛΑΣΣΙΚΗ ΙΤΑΛΙΑ, 8ήμερη, ποσότητα\n4 STARS ****, 3 STARS ***\n1η μέρα: ΑΘΗΝΑ – ΠΑΤΡΑ – AΝΚΟΝΑ\n2η μέρα: ΑΝΚΟΝΑ – ΠΑΝΤΟΒΑ\nΆφιξη νωρίς το μεσημέρι στο λιμάνι της Ανκόνα και αναχώρηση για την Πάντοβα. Αργά το απόγευμα άφιξη, περιήγηση στη πόλη και τακτοποίηση στο ξενοδοχείο μας. Δείπνο και διανυκτέρευση.\n3η μέρα: ΠΑΝΤΟΒΑ – ΒΕΝΕΤΙΑ – ΦΛΩΡΕΝΤΙΑ\nΠρωινό στο ξενοδοχείο και ακολουθεί ξενάγηση στην πιο ρομαντική πόλη του κόσμου, τη Βενετία, χτισμένη πάνω σε 118 μικρά νησιά, που ενώνονται με 410 περίπου γέφυρες, και έχει ανακηρυχτεί Μνημείο Παγκόσμιας Πολιτιστικής Κληρονομιάς από την UNESCO. Από το Τρονκέτο, μεταφορά εξ ιδίων με βαπορέτο στην περιοχή Καστέλλο, όπου βρίσκεται η ορθόδοξη εκκλησία του Αγίου Γεωργίου των Ελλήνων και το Βυζαντινό Ινστιτούτο. Περνώντας από γραφικές γέφυρες και στενά σοκάκια, θα δούμε το επιβλητικό Παλάτσο των Δόγηδων, μια φαντασμαγορία από ροζ και λευκό μάρμαρο σε βενετσιάνικο-γοτθικό στιλ, και θα καταλήξουμε στην Πλατεία του Αγίου Μάρκου, «το ωραιότερο σαλόνι της Ευρώπης», όπως το χαρακτήρισε ο Ναπολέοντας. Εδώ βρίσκεται ο περίφημος Καθεδρικός του Αγίου Μάρκου, αριστούργημα βυζαντινής αρχιτεκτονικής, με εντυπωσιακά ψηφιδωτά, το καμπαναριό του (Καμπανίλε), ο Πύργος του Ρολογιού, η Μαρκιανή Βιβλιοθήκη και το περίφημο Μουσείο Καρέρ. Τέλος, θα επισκεφθούμε ένα από τα λίγα εργαστήρια κατασκευής Murano. Χρόνος ελεύθερος και το απόγευμα μεταφορά και τακτοποίηση στο ξενοδοχείο μας στη Φλωρεντία. Δείπνο και διανυκτέρευση.\nΠρωινό στο ξενοδοχείο. Ξενάγηση στη Φλωρεντία, τη γενέτειρα της ιταλικής Αναγέννησης, πόλη που έχει ανακηρυχτεί Μνημείο Παγκόσμιας Πολιτιστικής Κληρονομιάς από την UNESCO. Στην περιήγησή μας θα δούμε την Πιάτσα Σαν Τζιοβάνι με το Βαπτιστήριο του Αγίου Ιωάννη και τον αναγεννησιακό Καθεδρικό Ναό Σάντα Μαρία Ντελ Φιόρε, με τον περίφημο τρούλο του Μπρουνελέσκι. Συνεχίζοντας, θα κατέβουμε ως την Πιάτσα ντε λα Σινιορία, που στολίζει το σιντριβάνι του Ποσειδώνα και αντίγραφο του αγάλματος του Δαβίδ του Μιχαήλ Άγγελου. Εδώ βρίσκεται το Παλάτσο Βέκιο, που στεγάζει σήμερα το Δημαρχείο της πόλης, και η Λότζα με αγάλματα σπουδαίων Φλωρεντίνων γλυπτών. Συνεχίζουμε για την περίφημη Πινακοθήκη Ουφίτσι, την ξακουστή και πολύ φωτογραφημένη γέφυρα Πόντε Βέκιο με τα αμέτρητα κοσμηματοπωλεία, και την Πιάτσα Ρεπούμπλικα, μία από τις κεντρικότερες πλατείες της Φλωρεντίας, με τη χαρακτηριστική αψίδα Αρκόνε και τα ιστορικά καφέ Gilli και Paszkowski. Χρόνος ελεύθερος για ψώνια στην αγορά του Σαν Λορέντζο ή επίσκεψη στο Παλάτσο Πίττι, την πολυτελή κατοικία των Μεδίκων. Το βράδυ επιστροφή στο ξενοδοχείο μας . Δείπνο και διανυκτέρευση.\n5η μέρα: ΦΛΩΡΕΝΤΙΑ – ΠΙΖΑ – ΣΙΕΝΑ – ΡΩΜΗ\nΠρωινό στο ξενοδοχείο και αναχώρηση για την ιστορική πόλη της Πίζας με τα μεσαιωνικά τείχη και τον ξακουστό Κεκλιμένο Πύργο της, καμπαναριό του Καθεδρικού Ναού της πόλης, που βρίσκονται μέσα στο «Πεδίο των Θαυμάτων», μαζί με το Βαπτιστήριο και το μνημειακό κοιμητήριο Κάμπο Σάντο. Επόμενη επίσκεψη η μεσαιωνική Σιένα. Έντεκα δρόμοι οδηγούν στην πανέμορφη κεντρική πλατεία Πιάτσα ντελ Κάμπο, όπου δεσπόζει το μεσαιωνικό Δημαρχείο. Στην περιήγησή μας στα γραφικά καλντερίμια της πόλης θα θαυμάσουμε τα μεσαιωνικά αρχοντικά, τις εκκλησιές και τον Καθεδρικό Ναό, αφιερωμένο στην Κοίμηση της Θεοτόκου, που θεωρείται ένα από τα σημαντικότερα έργα τέχνης σε ολόκληρη την Ιταλία.\nΑναχώρηση για την Αιώνια Πόλη, τη Ρώμη. Άφιξη, και τακτοποίηση στο ξενοδοχείο μας. Δείπνο και διανυκτέρευση.\nΠρωινό στο ξενοδοχείο. Η περιήγηση της πόλης, θα αρχίσει με την επίσκεψη μας στο Κολοσσαίο, το μεγαλύτερο σωζόμενο αρχαίο ρωμαϊκό αμφιθέατρο του κόσμου, και την αψίδα του Μεγάλου Κωνσταντίνου. Η ρωμαϊκή αγορά ήταν η καρδιά της αρχαίας Ρώμης και το κέντρο εξουσίας μιας αυτοκρατορίας που εκτεινόταν στο μεγαλύτερο μέρος του τότε γνωστού κόσμου. Σήμερα, αποτελεί έναν από τους σπουδαιότερους αρχαιολογικούς χώρους της Ευρώπης. Συνεχίζουμε με τον λόφο του Καπιτωλίου και την Πιάτσα Βενέτσια με το ογκώδες μνημείο αφιερωμένο στον Βίκτωρα Εμμανουήλ Β’, τον πρώτο βασιλιά της ενωμένης Ιταλίας, στο οποίο βρίσκεται και το μνημείο του Άγνωστου Στρατιώτη, τη φημισμένη Φοντάνα Ντι Τρέβι και τέλος την πολύβουη Πιάτσα ντι Σπάνια. Επιστροφή στο ξενοδοχείο . Δείπνο και διανυκτέρευση.\nΆφιξη στο λιμάνι της Πάτρας. Αποβίβαση και μεταφορά στον τελικό προορισμό μας.\nΗ παραπάνω τιμή αφορά κρατήσεις Early booking με προκαταβολή 50% εως 30/7/21, Μετά τη συγκεκριμένη περίοδο θα υπάρχει προσαύξηση +25€.\nΑκτοπλοϊκά εισιτήρια Πάτρα – Ανκόνα – Πάτρα σε 4κλινες εσωτερικές καμπίνες με wc/ντους (ΑΒ4).\nΔιαμονή σε επιλεγμένα ξενοδοχεία 4* & 3*.\nΠέντε (5) δείπνα.\nΤοπικός ξεναγός στη Φλωρεντία και Ρώμη ü Ασφάλεια αστικής/επαγγελματικής ευθύνης. ü Φ.Π.Α.\nHOTEL TULIP INN 3***, PADOVA\nHOTEL DELTA 4****, FLORENCE\nHOTEL AMERICAN PALACE EUR 4****, ROMA\nΥΓΕΙΟΝΟΜΙΚΑ ΜΕΤΡΑ COVID\nΤα υγειονομικά μέτρα σχετικά με τον Covid-19 ανά προορισμό είναι ρευστά και διαφοροποιούνται συνεχώς. Δέκα μέρες πριν την αναχώρηση της εκδρομής, μαζί με την εξόφληση του ταξιδιού, θα σας αποστέλλεται το τελικό ενημερωτικό σημείωμα, το οποίο θα σας ενημερώνει πλήρως για το ταξίδι αλλά και για τα ισχύοντα την τότε στιγμή υγειονομικά μέτρα που θα πρέπει να ακολουθήσει κάθε ταξιδιώτης με ατομική ευθύνη, λόγω περιορισμού των προσωπικών δεδομένων GDPR.\nΛΙΜΝΕΣ ΒΟΡΕΙΑΣ ΙΤΑΛΙΑΣ & ΕΛΒΕΤΙΑΣ ΜΙΛΑΝΟ-ΚΟΜΟ-ΛΙΜΝΗ ΜΑΤΖΟΡΕ-ΛΟΥΓΚΑΝΟ-ΛΟΚΑΡΝΟ 7 ΗΜΕΡΗ\nΝΟΤΙΑ ΙΤΑΛΙΑ, ΣΙΚΕΛΙΑ, ΕΛΛΗΝΟΦΩΝΑ ΧΩΡΙΑ 8 ΗΜΕΡΕΣ


Αναμνήσεις μιας χαμένης εφηβείας | www.moriasnow.gr\nΆρθρο | Δευ, 30/05/2016 - 23:35\nΔιήγημα του Παν. Αντωνόπουλου\nΑρχή της εφηβείας μας ήρθαμε στο << κλεινόν άστυ >> του κάμπου να σπουδάσουμε και να αφυπνιστούμε εκ της ραστώνης του χωριού, να νιώσουμε το γλυκασμό της γραφής των λογίων πατέρων, να αποσβέσουμε το << μηδενός επιθυμείν >> και να γευτούμε τον ποιητικό οίστρο της θυσιασμένης κόρης Ιφιγένειας για χάρη ενός λαφυραγωγού πολέμου εξαιτίας της πληγωμένης νιότης της Ελένης του Μενελάου.\nΔιαβάζαμε σε λάμπα πετρελαίου, παίρνοντας ελπίδα από το φως της που σιγόκαιγε να φύγουμε από τη στάχτη μας που έσκιαζε τη φρυγμένη νιότη μας. Το ηλεκτρικό που αργοπορημένο ήρθε, φώτισε καλύτερα το δρόμο της εξόδου από τα συντρίμμια μας. Συνεπείς στις αναγνωστικές φιλοδοξίες μας, ενθαρρυνθήκαμε από την ακόρεστη δίψα μας για γνώση και σκύψαμε σε δανεικά μεταχειρισμένα βιβλία, λεηλατώντας το φλύαρο χρόνο μας που είχε αρχίσει να ζει τρεφόμενος από το χαμένο μας καιρό που είχε ανατείλει μαζί με το λείψανο της κοινωνίας της προηγούμενης δεκαετίας του ’50.\nΗ άσκηση με τα σχολικά βιβλία, επίμονη και κουραστική, μας δυσαρεστούσε στο έπακρον. Αναζητούσαμε το κόσμημα του κάλλους του δικού μας βιβλίου, του παιδικού και εφηβικού. Όμως μας έλειπε και κάθε προμήθειά του από το ισχνό βαλάντιό μας, την έπνιγε η μέδουσα φτώχεια. Καμία υπερφίαλη σκέψη να οδηγηθούμε στη δημοτική βιβλιοθήκη αφού ο ασκητισμός βιβλίων στα ράφια της δεν είχε εφευρεθεί ούτε και στη σχολική όπου ένας κρύος πουνέντες που φυσούσαν οι ψειριασμένες σελίδες της, μας έδιωχνε άκομψα αντί να μας περιθάλπει.\nΈτσι ήρθε να δροσίσει τη φρυγμένη μας ψυχή, << Ο μικρός ήρωας >> και η << Μάσκα >>. Ποιο μελτεμάκι φύσηξε και μας τα ‘φερε δε θυμάμαι. Μόνο ακούω το φλίφλισμά του πάνω στις σελίδες τους, από τότε που κρυμμένοι σαν λήσταρχοι μέσα στη σπηλιά τα διαβάζαμε με σκυμμένα κεφάλια και ρουφούσαμε απνευστί τη δρόσο και την ευλογία τους, τη θεία μετάληψη που μας κοινωνούσαν οι ήρωές τους.\nΚαι όσο το κάναμε αυτό να τοξεύουμε τα βέλη της αμάθειας μακριά μας για αρκετό καιρό, αγκυλωμένοι έστω και σ’ αυτά τα ευκολοχώνευτα αναγνώσματα, τόσο ξεφεύγαμε από το σφίξιμο του κρύου εναγκαλισμού της πνευματικής μας ένδειας.\nΌμως η αστική διαπλοκή του οικείου περιβάλλοντος και του σχολείου, στράφηκε εναντίον μας, μ’ ένα μανιφέστο γροθιά για τον οδυνηρό μας κατήφορο. Το ‘μαθαν φαίνεται όταν ο ιστός της αλληλεγγύης μας κόπηκε, και, κάποιος θαμπός φάρος εξέπεμψε φως και μας πρόδωσε. Τότε μας έσωσε ο Γιάννης, διάκονος μετέπειτα της Θέμιδος, που καθισμένος σ’ ένα κούτσουρο πουρναριού, εξέδωσε λόγο δικανικό λίαν θερμό για να μας πει: << Είμαστε διανοούμενοι και είναι τυφλίτες! Γι’ αυτό συναθροίζονται και μας ρίχνουν πέτρες. Έχουμε ανεβεί στα ανώγεια κι αυτοί ζούνε στα υπόγεια. Εμείς σκεφτόμαστε για τους άλλους και διαβάζουμε για να υπάρχουμε. Έχουμε σκέψη. Αυτοί μόνο κοιλιά. Εμείς κυνηγάμε τη διανόηση, αυτοί χίμαιρες. Κολυμπάνε στο βούρκο κι έχουνε χωθεί μέσα ως τ’ αυτιά >>.\nΚαι συνεχίζαμε να μαζευόμαστε στη σπηλιά και να μιλάμε με το Σπίθα και την Κατερίνα. Ότι πρωτόγονο ανθρωποειδές βάρυνε την καρδιά μας, μας το λείαναν και μας το έκαναν σημαντικό κρίκο της εξελικτικής μας αλυσίδας που μας έδενε και μας ένωνε με το σύγχρονο νοήμονα άνθρωπο. Κι όσο << Ο μικρός ήρωας >> και η << Μάσκα >> μας έλειπαν τα αναζητούσαμε στα σκουπίδια. Τα πλουσιόπαιδα της διπλανής πόρτας, τα μπούχτιζαν και τα έριχναν στο σκουπιδοτενεκέ. Εμείς στις μύτες των ποδιών μας για να μη μας αντιληφθούν, γινόμαστε σκουπιδοσυλλέκτες και τα μαζεύαμε. Τα διαβάζαμε ώσπου να κυκλοφορήσουν τα νέα τεύχη. Βέβαιοι πως τα παλιά ήταν και πάλι πεταμένα στα σκουπίδια, δεν προσπερνούσαμε το σκουπιδοτενεκέ χωρίς πριν να του ρίξουμε μια ματιά. Το σκύπτειν μας είχε γίνει συνήθεια και αναγκαίος τρόπος ζωής.\nΣτα δεκατέσσερα η ίδια ακάθεκτος πνοή φιλανάγνωσης μάς έκανε μύστες του Ιουλίου Βερν. Φίλη αναγνώστρια γειτονοπούλα λεηλατούσα λαιμάργως σελίδες μυθιστορημάτων μας φιλοδώρησε βιβλίο του << παγκόσμιας εμβέλειας >> όπως μας το βάφτισε με τίτλο: << Ο γύρος του κόσμου σε ογδόντα μέρες >>. Ο Γιάννης << ο νομικός >> έπλεξε το εγκώμιο του συγγραφέα αφού εμείς είχαμε μεσάνυχτα από τέτοιους επιφανείς κονδυλοφόρους, λέγοντάς μας σαν σκούπισε στο σκονισμένο εξώφυλλό του την υπάρχουσα ακόμη κόνιν με την άκρη του μανικιού του: << Το ξέρω το βιβλίο. Οι σελίδες του είναι γλυκές, γεμάτες περιπέτειες. Θα σας αρέσει γιατί ο παραμυθάς τούτος έχει την πένα του στεφανωμένη με περισπούδαστες σκέψεις >>.\nΚαι το διαβάζαμε στη σπηλιά, καθισμένοι οκλαδόν ή σκαρφαλωμένοι στα κλαδιά των δέντρων. Πότε φωναχτά από έναν αναγνώστη και οι λοιποί ακούγαμε ως ακροατές ή εκ περιτροπής ο καθένας από μέσα του με την κλεψύδρα να μετρά το χρόνο μας ανά δεκάλεπτο. Οι σκράπες δυσανασχετούσαν, οι φωστήρες έτοιμοι με το ραπισμό μετά το πέρας κάθε σελίδας να τον επιφέρουν επί αυτών. Όλοι όμως εκλεκτοί και μη, του είκοσι ή του δέκα, μπροστοθρανίτες της τάξης ή πισωθρανίτες, παγιδευόμαστε από την ποιητική του χροιά και τον οίστρο της φαντασίας του. Λίγο ή πολύ όλοι μέναμε με το στόμα ανοικτό. Λίγο ή πολύ όλοι διατελούσαμε εν εξάλλω συναισθηματική φορτίσει και είμαστε κατησβολωμένοι από το σφρίγος της εξαίσιας αυτής γραφής.\nΕν τη παρόδω του χρόνου η χορηγός μας, μας έδωσε και δεύτερο τόμο του Ιουλίου Βερν με τίτλο: << Οι πειρατές του Αιγαίου >>. Παλιό και δεμένο με σύρματα, σπάγκο και καλώδια. Οι πρώτες του τρεις και οι πέντε τελευταίες σελίδες του έλειπαν και στα περιθώρια είχε σταξιές λιωμένου κεριού. Οι κεντρικές σελίδες είχαν μαύρες τρύπες και στα κενά των περιόδων υπήρχαν μισοσβησμένες λεξούλες και ποιητικοί λυρικοί στίχοι απομεινάρια από άσβεστους όρκους ερωτικού πάθους.\nΤο διαβάζαμε κι αυτό, στήνοντας το σκηνικό μας με σκηνοθέτη αόρατο και σενάριο άγραφο. Καθένας μας γινόταν ήρωας, παίκτης του αόρατου θιάσου μας. Ο ένας τρομερός πειρατής Σακρατίφ [ Νικόλας Στάρκος ] ο άλλος γάτος Εβραίος τραπεζίτης Ελιζούντο, ο έτερος Γάλλος φιλέλληνας Ερρίκο Ντ’ Αμπαρέ, σκεφτόμαστε την όμορφη κόρη του τραπεζίτη τη Χατζίνα, χύναμε δάκρυ καυτό για τη δύστυχη μάνα του Σκάρπου, Ανδρονίκη, πλέαμε κι εμείς μαζί τους στο Αιγαίο πολεμώντας πειρατές και φονιάδες στυγνούς.\nΣτη λώλα μας αυτή να διαβάζουμε έγκλειστοι στα σπήλαια παρασύραμε και τους γύρω μας γιδοβοσκούς που λάκιζαν από τα μαντριά τους, επισκεπτόμενοι τη χωμάτινη καλλίκτιστο κατοικία μας να μας ακούσουν. Ανέβαιναν σαν πίθηκοι στους βράχους και ξεχνώντας τους δεσμούς τους με τα ερίφια, δένονταν με τις ιστορίες του βιβλίου, ζητωκραυγάζοντας στο τέλος για τη μαγεία που τους χάριζε τι τρίπτυχο, Γουτεμβέργιος, λινοτύπης, συγγραφέας.\nΤότε για να τους ευχαριστήσει έπαιρνε το λόγο ο Σάκης ο μετέπειτα << επικοινωνιολόγος >> και εκφωνούσε λογίδριον πλήρες κριτικού και συναισθηματικού λογισμού: << Ω! σήμερα >> αρχινούσε με υψωμένη φωνή << έχουμε γίνει όλοι μας πόες της ουτοπίας, κούφιοι ρήτορες, ατίθασοι δρομείς της ασφάλτου, φονιάδες των αποδημητικών πουλιών, θιασώτες μιας αλαζονικής έπαρσης, εκφραστές μιας ηλιθιότητας διάρκειας. Μόνο μέσα από τα βιβλία θα αποβάλλουμε την ηθική και πνευματική μας κατάπτωση μετερχόμενοι στο στάδιο του εχέφρονος ανθρώπου >>.\nΣτη συνέχεια τους έδειχνε το μπαλωμένο βιβλίο λέγοντάς τους με εκπληκτική φλυαρία: << Έχει λογοτεχνικές αρετές και δεν είναι ευτελές. Έχει μέσα του τη χλιαρή αύρα του λόγγου που βόσκουνε τα γίδια σας και αφήνει να διαφεύγει από τις σελίδες του ένα θρόισμα σαν των χνουδάτων φύλλων των δέντρων του δάσους μας >>.\nΆλλοτε οι ανθρώπινες συναντήσεις μας ήταν με κυνηγούς με καλόγερους με ξυλοκόπους και χοιροβοσκούς. Και όπως ήταν κι αυτοί θρυμματισμένοι στην κενότητα του τίποτα εύκολα η θέα του βιβλίου τους έδινε ένα έρεισμα φιλοσοφικό.\nΜετά ήρθε το << ποίημα ερωτικόν >> του Βιτζέντζου Κορνάρου να απαλύνει την ανυπόστατη και ερημωμένη μας εφηβική ζωή. Ήταν μικρού μεγέθους σαν βίπερ και το σταύλιζε στην κωλότσεπη ο Δημήτρης ο Λόγιος. Είχε το εξώφυλλό του μπλε, τον τίτλο του γραμμένο με γράμματα φαιά, τις σελίδες του φουσκωμένες από τη μούχλα και την υγρασία σαν φαφατιασμένες φέτες ψωμιού. Εντύπωση προξενούσε η καλλωπισμένη του εισαγωγή με το τετράστιχο: << Βιτζέντζος είν’ ο ποιητής κι εις την γενιά Κορνάρος, που να βρεθεί ακριμάτιστος όντε τον πάρει ο Χάρος. Στη Στίαν εγεννήθηκε, στη Στίαν ανεθράφη, εκεί ‘καμε κι εκόπιασε ετούτα που σας γράφει >>.\nΛήγοντος του ποδοσφαιρικού αγώνα στο γυμναστήριο ο Δημήτρης μας περίμενε στην έξοδο. Εκεί ακλήτευτος έσυρε το βιβλίο από την τσέπη και μας το κοινωνούσε στον αέρα με κυματισμούς. Ύστερα απάγγειλε υποκρινόμενος τον Ερωτόκριτο: << Αδερφέ μου, δεν μπορώ στον κόσμο πλειο να ζήσω, γιατί έβαλα ένα λογισμό και στέκω ν’ αφορμίσω. Σ’ τόπο ψηλόν αγάπησα, μακρά πολλά ξαμώνω, το χέρι κοπιάζει εύκαιρα να πιάσει το δεν σώνω. Τη θυγατέρα του Ρηγός, του εφέντη μας την κόρη, οπού άνεμος δεν τζ’ ήδιδε ουδ’ ο ήλιος την εθώρει, κι οπού μας παίρνει τη ζωή, όντε μας πιάνει η μάχη, ο λογισμός οπούβαλα, δίχως θεμέλιο να ‘χει >>.\nΣτη ρέμβη ύστερα της ντάπιας του κάστρου φυλλομετρούσαμε τις σελίδες του και ζωντανεύαμε στη φαντασία μας το αψεγάδιαστο κορμί της Αρετούσας. Και όλοι οι άλλοι βλαστοί και οι κλώνοι των ερωτικών μας πόθων, αναβλάσταιναν σε κάθε στόρηση των στίχων. Ζωγράφοι χίλιοι, έφτιαχναν με την τέχνη στα κοντύλια τους πεθυμισμένα μάτια, χείλη, στήθη, καρδιές ματωμένες σε σάρκες που τις έκαιγε της αγάπης το καμίνι.\nΆμα τη λήξει της ποιητικής μας ανάγνωσης πάλι ο Δημήτρης έβαζε στα χείλη του στίχους της Αρετούσας : << Νένα μεγάλη πείραξιν έχω στο νου μου μέσα και τα τραγούδια κι οι σκοποί εξάφνου μ’ επλανέσα και πεθυμώ και ραθυμώ να μάθω, να κατέχω, ποιος είναι αυτός που τραγουδεί κι έγνοια μεγάλη έχω >>.\nΛίγο πριν ξεσκολίσουμε την Άνοιξη, ένας γυρολόγος πραματευτής μας πούλησε τους << Άθλιους >> του Βίκτωρα Ουγκώ. Ρυπαρό, χοντρόδετο με σελίδες κουρέλια και τις γραμμές του ξεθωριασμένες από το φλύαρο χρόνο. Στην πρώτη σελίδα μια λεηλατημένη λεζάντα έγραφε: <<Απαγορεύεται αυστηρώς ο δανεισμός και η μεταπώλησις >>. Από κάτω μια άλλη χειρόγραφη από απαίδευτο χέρι συμπλήρωνε ορνιθόγραφα: << Φυλακαί Κερκύρας εν έτει 19.. >> οι υπόλοιποι αριθμοί εσβηκότες.\nΚάναμε ρεφενέ και το στείλαμε στον τυπογράφο να το μερεμετίσει. Το κόλλησε, το έντυσε με εξώφυλλο κλαπέν από μυθιστόρημα του Παπαδιαμάντη σβήνοντας τον τίτλο του και μας το ενεχείρισε ως φωτεινό διάττοντα. Λόγω τού όγκου του αποφεύγαμε να το κουβαλάμε στη δροσόβολη αύρα της σπηλιάς και στα μοσχοβόλα αρώματα του κάστρου. Το διαβάζαμε κατ’ οίκον μετά το πέρας της τελειωμένης μέρας μας. Όπου τα γράμματα ήταν αχνά τα ζωηρεύαμε με μεγεθυντικό φακό κι όπου οι σελίδες ξεκόλλαγαν παρά την επιμέλεια του τυπογράφου, τις στερεώναμε με ζύμη ή κόλλα. Ολοένα προχωρούσαμε τις σελίδες του κι ολοένα οι αράδες του γίνονταν πνευματικοί φίλοι της καρδιάς μας και μέρα παρά μέρα ότι λόγιο μας γυάλιζε στην ουράνια γραφή του άρταινε το πνεύμα και το νου μας.\nΟ άγουρος δικός μας ήλιος, φώτιζε και τη γειτονιά. Και στα σπίτια της οι σπιτικοί θεοί μαζί με τις τόσες έγνοιες τους αποξεχνούσαν να μπάσουν το βιβλίο. Τότε οι περικοσμημένοι με την άγια βιβλιοφιλία μας το δανείζονταν για να αποστάξουν το στοχασμό του. Έτσι οι βαπτισθέντες νέοι δεινοί αναγνώστες πολλαπλασιάζονταν, γίνονταν πολλοί οι βιβλιόφιλοι οσονούπω. Και ένθερμοι πλέον βιβλιστές χρήζονταν θαρραλέοι φύλακές του.\nΚαι μια μέρα μουσκεμένη στην ομίχλη, << Οι άθλιοι >> που γράφτηκαν για όλα τα έθνη, βιράρισαν για τον πάτο του πηγαδιού. Η κόρη που το διάβαζε το ξέχασε στο χείλος του φιλιατρού. Ένας γάτος Αγκύρας αδέξιος που πέρασε το έσπρωξε μέσα. Στο σκοτεινό σημείο του βάθους που κοιτάξαμε δεν είδαμε παρά μουσκεμένες τις σελίδες και τους βιβλιοσκώληκες να σαλεύουν.\nΜαζί τους είδαμε και τον άθλιο άνθρωπο που αγωνιά κάτω από τις εποχές ενός χρόνου, που φεύγει φλύαρος και τρέφεται από το θάνατό του.


Η Χαμάς της «σιωπής» και της δράσης | Έντυπη Έκδοση | Έντυπη Έκδοση Ελευθεροτυπίας\nΓια τους ίδιους λόγους που, ένα χρόνο μετά τη σφαγή της ισραηλινής στρατιωτικής επιχείρησης «Χυτό Μολύβι» στη Λωρίδα της Γάζας, κεντράρει περισσότερο από κάθε άλλη φορά το παιχνίδι της βρώμικης πολιτικής των ισορροπιών και σκοπιμοτήτων στο Μεσανατολικό - τοπικών, διασυνοριακών, περιφερειακών και διεθνών. Η Χαμάς, που πάντα ελέγχει τη Γάζα, αφήνει «μέσα από τις γραμμές» να φαίνεται ότι αντιλαμβάνεται πώς έχει η κατάσταση. Τουλάχιστον όσοι αξιωματούχοι και στελέχη της διατηρούν επαφές με τον έξω κόσμο. Μη γνωρίζοντας αν θα διατηρήσει αυτό τον έλεγχο μετά τις επόμενες εκλογές, εκ των πραγμάτων ωθείται να διακηρύσσει πια κι εκείνη τη δέσμευσή της για επίτευξη εθνικής συμφιλίωσης με τη Φατάχ του Μαχμούντ Αμπάς, ικανή και αναγκαία συνθήκη που η ίδια προσδιόρισε για τη διεξαγωγή εκλογών. Με τον κυριότερο σύμμαχό της, το Ιράν, να αντιμετωπίζει (και εσωτερικά πλέον) προβλήματα, καλωσορίζει την Τουρκία ως νέο πρόθυμο αδελφό στο όνομα του Ισλάμ. Μπορεί να καταγγέλλει την Αίγυπτο επειδή χτίζει το δικό της τείχος για να σταματήσει το λαθρεμπόριο των τούνελ των πολιορκημένων στη μεθόριο με τη Ράφα, όμως τη χρειάζεται ως -διαπραγματευτική και όχι μόνο- διέξοδο. Μέσω Καΐρου άλλωστε συνεχίζονται και οι διαπραγματεύσεις για τη συμφωνία ανταλλαγής του αιχμάλωτου στη Γάζα Ισραηλινού στρατιώτη Γκιλάντ Σαλίτ έναντι εκατοντάδων Παλαιστινίων κρατουμένων στις φυλακές του Ισραήλ. Ο Μαχμούντ Ζαχάρ, ο επιφορτισμένος με αυτές και με τα καθήκοντα υπουργού Εξωτερικών της Χαμάς, κρατά επίμονα το στόμα του κλειστό. Ο ασκών χρέη πρωθυπουργού της Χαμάς στη Γάζα, ο Ισμαήλ Χανίγε, κάνει δημοσίως αισθητή την παρουσία του κυρίως μέσω δηλώσεών του προς την Al Aqsa TV, τον τηλεοπτικό σταθμό της οργάνωσης, και μέσω αυτής προς τα διεθνή ΜΜΕ. Την περασμένη Τρίτη, κόντρα σε κάθε άλλη επίσημη ή ανεπίσημη πρόβλεψη, έσπευσε να αποκαλέσει «ψυχολογικό πόλεμο του Ισραήλ» κάθε δημοσιοποιούμενη εκδοχή για επανάληψη ευρείας κλίμακας επιχειρήσεων του ισραηλινού στρατού στη Γάζα στο άμεσο μέλλον. Την επομένη, ο Σαλάμε αλ Γκασίν, αρχηγός των ταξιαρχιών Αν Νάσερ Σαλάχ αντ Ντιν, της στρατιωτικής πτέρυγας των Επιτροπών Λαϊκής Αντίστασης (συνεργαζομένες με τη Χαμάς) σκοτώθηκε ακαριαία από έκρηξη βόμβας στο αυτοκίνητό του κοντά στην Τζαμπάλια, στα βόρεια της Λωρίδας της Γάζας.\n«Το Ιράν ήρθε να μας υποστηρίξει. Να μας δώσει χρήματα, ότι θέλουμε... χρήματα δεν μας λείπουν, έρχονται από όλα τα ισλαμικά κινήματα που πλέον είναι ισχυρά στις αραβικές και ισλαμικές χώρες...», τονίζει ο δρ. Αχμεντ Γιούσεφ Ο Μπενιαμίν Νετανιάχου είχε πριν απειλήσει τη Χαμάς, καθιστώντας την υπεύθυνη επειδή δεν κατάφερε να «συμμαζέψει» τις Επιτροπές, αλλά και τις στρατιωτικές πτέρυγες του Λαϊκού Μετώπου για την Απελευθέρωση της Παλαιστίνης και του Ισλαμικού Τζιχάντ, που από την Πρωτοχρονιά κι έπειτα ξανάρχισαν να εκτοξεύουν ρουκέτες κατά του Ισραήλ, ύστερα από μήνες. Και, μικρής έκτασης έστω, οι ισραηλινές αεροπορικές επιδρομές ξανάρχισαν. Αυτές προκάλεσαν θύματα. Ο δρ Αχμεντ Γιούσεφ, ο πλέον υψηλόβαθμος κυβερνητικός αξιωματούχος της Χαμάς, πρόθυμος να απευθυνθεί σε μέσο της Δύσης, επιχείρησε στη συνέντευξή του που δημοσιεύεται εδώ να προβάλει, όσο μπορούσε, ένα προσωπείο άκρως μετριοπαθούς ισλαμικού διοικητικού συστήματος για την οργάνωσή του. Ο 60χρονος επιφορτισμένος με καθήκοντα υφυπουργού Εξωτερικών διανοούμενος ισλαμιστής ήταν ο κατάλληλος άνθρωπος στην κατάλληλη θέση: αμερικανοσπουδαγμένος, με απανωτά πτυχία από πανεπιστήμια του Κολοράντο, του Μισούρι και της Λουιζιάνα, συχνότατα αναλαμβάνει να ζωγραφίσει τον χάρτη των τάσεων πολιτικής της Χαμάς. Τουλάχιστον εκείνων των τάσεων που είναι για τα αυτιά των ξένων.\nΟ ΔΡ ΑΧΜΕΝΤ ΓΙΟΥΣΕΦ ΣΤΕΛΕΧΟΣ ΣΤΗΝ ΚΥΒΕΡΝΗΣΗ ΤΗΣ ΧΑΜΑΣ, ΣΤΗ ΓΑΖΑ, ΜΙΛΑΕΙ ΓΙΑ ΤΗΝ «ΑΝΤΙΠΑΛΗ» ΦΑΤΑΧ, ΤΟΝ ΡΟΛΟ ΤΗΣ ΑΙΓΥΠΤΟΥ ΚΑΙ ΤΗ ΣΤΑΣΗ ΤΟΥ ΙΣΡΑΗΛ\n«Πολιτική αυτοκτονία είναι ο διχασμός»\nΟ δρ Αχμεντ Γιούσεφ, ο εκτελών χρέη υφυπουργού Εξωτερικών της κυβέρνησης της Χαμάς, εμφανίστηκε να πιστεύει ακράδαντα ότι άμεσα επίκειται η υπογραφή συμφωνίας εθνικής συμφιλίωσης, επειδή «τώρα υπάρχουν αληθινές προθέσεις», λέει καθισμένος πίσω από το γραφείο του, παίζοντας στα χέρια ένα κομπολόι με χάντρες από πράσινο νεφρίτη.\n«Δεν μπορούν άλλο οι Παλαιστίνιοι να δεχτούν τον διχασμό. Ανεπίσημες συναντήσεις με την πλευρά των Αιγυπτίων μεσολαβητών συνεχίζονται. Σύντομα θα επαναλάβουμε και τις επίσημες διαπραγματευτικές επαφές». Μόλις και η Χαμάς υπογράψει το έγγραφο συμφωνίας των Αιγυπτίων, ο δρόμος για εκλογές τον Ιούνιο ανοίγει, σύμφωνα με το προβλεπόμενο χρονοδιάγραμμα, υποστηρίζει ο δρ Γιούσεφ.\nΜετά τον εμφύλιο πόλεμο που είχατε εδώ στη Γάζα, πιστεύετε ότι οι οπαδοί της Χαμάς θα είναι έτοιμοι να ξαναδούν σημαίες της Φατάχ να ανεμίζουν στους δρόμους;\n«Μετά την ανάληψη του ελέγχου από μας, οι σημαίες της Φατάχ βρίσκονταν παντού. Τους επιτρέψαμε πολλές φορές να κάνουν τις δημόσιες εκδηλώσεις τους, όπως μνημόσυνο για τον θάνατο του Αμπού Αμάρ (Γιάσερ Αραφάτ). Το πρόβλημα ήταν πως κάθε φορά που είχαν συγκέντρωση υπήρχαν πολλά παρατράγουδα. Πρόκειται για ανθρώπους που προσπαθούν να εκμεταλλευτούν την κατάσταση και να αποδυναμώσουν την έννομη τάξη. Ετσι τους είπαμε: Αν θέλετε να κάνετε κάποια εκδήλωση, να υποβάλετε αίτηση στο υπουργείο Εσωτερικών και θα υπάρχουν άνθρωποί σας υπεύθυνοι για ό,τι δεν πάει καλά. Οπως σε κάθε δυτική πρωτεύουσα! Οταν ήμουν στην Ουάσιγκτον, όταν θέλαμε να κάνουμε κάτι, υποβάλλαμε αίτηση στο αρχηγείο της αστυνομίας και, αν κάτι συνέβαινε, υπήρχαν προκαθορισμένοι υπόλογοι προς τις Αρχές. Η Φατάχ ποτέ δεν μας υπέβαλε τέτοια αίτηση. Στη Δυτική Οχθη καμιά πράσινη σημαία δεν αφήνουν να υψωθεί. Τους φερόμαστε με τον ίδιο τρόπο που φέρονται σε μας. Πρέπει να ασκούμε πίεση στα μέλη τους εδώ πως, εφόσον φέρονται στους δικούς μας έτσι εκεί, το ίδιο θα κάνουμε κι εμείς εδώ».\nΗ ενίσχυση της θέσης των Αιγυπτίων ως περιφερειακών διαπραγματευτών οφείλεται σε παλαιστινιακή πρόσκληση ή σε δική τους επιμονή;\n«Είναι ιστορικοί γείτονές μας. Είμαστε συνδεδεμένοι μαζί τους, θυμίζω ότι η Γάζα μετά το 1948 και μέχρι το 1967 βρισκόταν υπό αιγυπτιακό διοικητικό έλεγχο. Ο πληθυσμός της Γάζας έχει ευρύτατες πολιτισμικές αναφορές προς την Αίγυπτο, πολλοί μάλιστα μιλούν με αιγυπτιακή προφορά. Μεγαλώσαμε ως Αιγύπτιοι, φαγητό, σχολικά βιβλία, συνεχίζουμε ανώτατες σπουδές στην Αίγυπτο -το πρώτο πτυχίο μου (μηχανικός) ήταν από το Πανεπιστήμιο Αλ Αζχαρ στο Κάιρο. Αλληλοκαταλαβαινόμαστε. Στρατηγικά μιλώντας, η Αίγυπτος είναι η μόνη χώρα που μπορεί να χειριστεί την κατάσταση εδώ και, μέχρι ένα βαθμό, και στη Δυτική Οχθη. Δεν παύει να αποτελεί δύναμη κυριαρχίας στον αραβικό κόσμο και, σε περίπτωση επίτευξης δικής μας εθνικής συμφιλίωσης, θα μπορέσουν να πείσουν τη Σαουδική Αραβία, τις ΗΠΑ, την Ευρώπη να την αποδεχτούν. Οι Αμερικανοί μπορούν να αποδεχτούν την Αίγυπτο και όχι το Ιράν να έχει τον κύριο ρόλο στην πολιτική σκηνή της Παλαιστίνης».\nΑκόμα και αν δεν είσαστε διόλου ικανοποιημένοι με την αιγυπτιακή πολιτική στο θέμα του μεθοριακού περάσματος της Ράφα;\n«Ακόμα και αν έχουμε κάποιες διαφορές, η Αίγυπτος έχει περισσότερα προσόντα για να οδηγήσει την υπόθεση εθνικής συμφιλίωσης. Εχουν τους λόγους τους. Εμείς είμαστε ισλαμιστές και οι ισλαμιστές στην Αίγυπτο παραμένουν μεγάλη ομάδα αντιπολίτευσης στο σύστημα».\nΚι εσείς άλλωστε «παιδιά» των Αδελφών Μουσουλμάνων της Αιγύπτου είστε...\n«Ακριβώς. Προήλθαμε από τους Αχουέν (Αδελφοί), αλλά έχουμε δική μας ατζέντα, όραμα και στρατηγική, διαφορετική από τη δική τους στην Αίγυπτο ως αντιπολίτευση και κοινωνικό κίνημα. Δεν ακολουθούμε στρατηγικές άλλων. Επικεντρωνόμαστε πώς θα απελευθερώσουμε όλη την Παλαιστίνη από την ισραηλινή κατοχή».\nΕίστε ευχαριστημένοι από όσα έχει αποφέρει η συμμαχία σας με το Ιράν;\n«Προσπαθούμε να διατηρούμε πολιτική ίσων αποστάσεων με όλους. Ομως το Ιράν ήρθε να μας υποστηρίξει. Να μας δώσει χρήματα, ό,τι θέλουμε. Ως κίνημα, η Χαμάς αποτελεί μέρος του ευρύτερου ισλαμικού κινήματος στον κόσμο και δεν είναι δύσκολο να καταφέρουν να μας παράσχουν ανθρωπιστική και οικονομική βοήθεια μέσω του διεθνούς ισλαμικού κινήματος. Χρήματα δεν μας λείπουν, έρχονται από όλα τα ισλαμικά κινήματα, που πλέον είναι ισχυρά στις αραβικές και ισλαμικές χώρες. Κανείς δεν πρόκειται να εγκαταλείψει τους Παλαιστίνιους και να τους αφήσει να πεθάνουν από την πείνα».\nΠώς σκοπεύετε να αντιμετωπίσετε τα προβλήματά σας με τους σαλαφιστές της Τζουντ Αλλάχ και λοιπούς ακραίους που συνδέονται με την Αλ Κάιντα; Οπως τον Σεπτέμβριο που η Ιζεντίν αλ Κασάμ συγκρούστηκε μαζί τους και υπήρξαν νεκροί;\n«Αυτό έγινε επειδή κάποιοι πέρασαν τα όρια. Πάνω από μήνα διαπραγματευτήκαμε μαζί τους, να παραδώσουν τα όπλα τους και να συμπεριφέρονται όπως όλοι οι άλλοι. Να μην παίρνουν τον νόμο στα χέρια τους και να μην παραβιάζουν την έννομη τάξη που εμείς εγκαθιδρύσαμε εδώ. Κανείς δεν μπορεί με μερικά όπλα να βγει και να κηρύσσει κράτος, ισλαμικό εμιράτο ή οτιδήποτε άλλο. Βλακεία. Εάν παραβιάσουν ξανά τον νόμο, θα τους αντιμετωπίσουμε καταλλήλως».\nΠοια είναι η κυριότερη δύναμη αντιπολίτευσης σε σας;\n«Το Λαϊκό Μέτωπο (για την Απελευθέρωση της Παλαιστίνης) δεν έχει πολλά μέλη. Η Φατάχ παραμένει η κύρια αντιπολίτευση. Χαμάς και Φατάχ μαζί υπολογίζουμε ότι αποτελούν το 96% της πολιτικής εκπροσώπησης εδώ».\nΤι εμποδίζει το κλείσιμο της συμφωνίας ανταλλαγής των Παλαιστινίων κρατουμένων με τον αιχμάλωτο από εσάς στρατιώτη Γκιλάντ Σαλίτ;\n«Κάθε φορά προκύπτει κι άλλη εκκρεμότητα που σταματάει τις διαπραγματεύσεις και οι δύο πλευρές πρέπει να συζητήσουν με την ηγεσία. Πρόκειται για κάποια συγκεκριμένα ονόματα στη λίστα (απελευθέρωσης Παλαιστινίων κρατουμένων) που εμείς στη Χαμάς δεν θέλουμε να απελαθούν έξω από την Παλαιστίνη. Ομως πιστεύω ότι έχουμε σημειώσει μεγάλη πρόοδο. Οι εκκρεμότητες θα διευθετηθούν εφόσον οι Ισραηλινοί επιδείξουν καλές προθέσεις».\nΚαι τα επικεφαλής στη λίστα ονόματα, όπως ο Μαρουάν Μπαργκούτι (Φατάχ) ή ο Αχμέντ Σααντάτ (επικεφαλής του Λαϊκού Μετώπου);\n«Οι ίδιοι να αποφασίσουν. Εφόσον εξακολουθούν οι Ισραηλινοί να ζητούν την απομάκρυνσή τους από τη Δυτική Οχθη, θα ήταν αποδεχτό από εμάς να απελαθούν στη Γάζα. Δεν θα τους το επιβάλουμε».\nΠιστεύετε πως εάν επικρατούσε στις εκλογές ο Μαρουάν Μπαργκούτι θα μπορούσε να αναδειχτεί σε ηγετική προσωπικότητα εγγυητική της εθνικής συμφιλίωσης;\n«Ο,τι αποφασίσει η πλειοψηφία των Παλαιστίνιων μέσω των εκλογών, εμείς πρέπει να το δεχτούμε. Δεν είμαστε υπέρ ή εναντίον συγκεκριμένων ανθρώπων».\nΣε περίπτωση τελικής επικράτησης του εθνικού διχασμού, θα φανταζόσαστε την ύπαρξη δύο κρατικών οντοτήτων, της Φατάχ στη Δυτική Οχθη και της Χαμάς στη Γάζα;\n«Ουδείς θα το δεχόταν. Είναι ντροπή η διαιώνιση μιας τέτοιας κατάστασης. Συνεχώς απευθύνουμε εκκλήσεις για ενότητα. Αν συνέβαινε, θα ήταν σαν να δίναμε όλοι μαζί στο Ισραήλ το δικαίωμα να κατασχέσει όλη τη γη μας στη Δυτική Οχθη. Θα ήταν εθνική και πολιτική αυτοκτονία για τους Παλαιστίνιους».\nΑν υπάρξει η λύση των δύο κρατών, η Χαμάς προτίθεται να αναγνωρίσει το Ισραήλ;\n«Κάθε ξένος δημοσιογράφος το ρωτάει. Σύμφωνα με το διεθνές δίκαιο, εάν ένας λαός που τελεί υπό κατοχή, όπως εμείς από τους Ισραηλινούς, αναγνωρίσει τις δυνάμεις κατοχής του, τότε κι εμείς θα το κάνουμε. Αλλιώς, αν δεν προβλέπεται από το διεθνές δίκαιο, από τη Χάρτα του ΟΗΕ, δεν πρόκειται συμβεί».\nΔιατηρείτε ειδικές επαφές με την Ευρωπαϊκή Ενωση;\n«Από την πρώτη μέρα που σχηματίσαμε την κυβέρνησή μας μιλάμε με την Ευρώπη, έμμεσα, επειδή η Χαμάς παραμένει στην ευρωπαϊκή λίστα των τρομοκρατικών οργανώσεων. Εάν επιτευχθεί παλαιστινιακή κυβέρνηση εθνικής ενότητας, όπου θα συμμετάσχει και η Χαμάς, θα υπάρξουν άμεσες επαφές με την Ε.Ε. Ετσι τουλάχιστον υποσχέθηκαν. Ομως οι Αμερικανοί αντιδρούν σε πανεθνική κυβέρνηση επειδή δεν θέλουν τη Χαμάς. Ολα δείχνουν ότι η Δύση δεν είναι ακόμα έτοιμη να συνδιαλλαγεί με τη Χαμάς, σταματώντας να μας θεωρούν τρομοκρατική οργάνωση».\nΣε ό,τι αφορά την κοινωνική καθημερινότητα, γιατί η Χαμάς επιδίδεται σε εκστρατεία επιβολής ισλαμικών συμπεριφορών, όπως το υποχρεωτικό χετζάμπ για τις γυναίκες;\n«Επισήμως, κάτι τέτοιο δεν υπάρχει. Αλλά υπάρχουν κάποιοι που θεωρούν ότι προσφέρουν έτσι καλές υπηρεσίες προς τις αξίες της ισλαμικής κοινωνίας. Αγοράζουν λοιπόν πολλά χετζάμπ και τα δωρίζουν σε κορίτσια και γυναίκες. Σας ορκίζομαι στον θεό ότι δεν αποτελεί δικτατορική πρακτική. Η προσωπική μου άποψη για τη Γάζα είναι πως η κοινωνία της είναι πολύ ανεκτικότερη από εκείνη της δεκαετίας του '60. Τότε απαγόρευαν τελείως στα κορίτσια να πλησιάσουν την παραλία. Αν ανήκαν σε μεγάλες οικογένειες, μόνο τότε όλοι μαζί πήγαιναν κάπου απομονωμένοι και οι άνθρωποί τους κρατούσαν τους άλλους μακριά. Η Γάζα ήταν και παραμένει συντηρητική, φυλετική κοινωνία με έθιμα και παραδόσεις που μοιάζουν αρκετά με αυτά της Σαουδικής Αραβίας. Πρέπει και οι άλλοι να σέβεστε την κουλτούρα μας».\nΓιατί είναι υποχρεωτικό να καλύπτουν το κεφάλι τους οι γυναίκες δικηγόροι;\n«Υπάρχουν κανόνες λειτουργίας και συμπεριφοράς των δικαστηρίων παντού. Στη Βρετανία δικαστές και δικηγόροι φοράνε περούκες. Πάντως, είναι έλασσον ζήτημα. Πόσες γυναίκες δικηγόροι υπάρχουν στη Γάζα; Δύο, τρεις, δώδεκα, δεν θυμάμαι ακριβώς. Πάντως, για το θέμα του χετζάμπ γενικότερα, και την υποχρεωτική επιβολή του στα σχολεία, η κυβέρνηση έχει διακηρύξει ότι τίποτε και κανείς δεν μπορεί να επιβάλει, χωρίς ειδική άδεια και απόφαση υπουργείου».\nΕχετε νομοθετήσει την πολυγαμία, ειδικά για τις χήρες των μαρτύρων που εξαναγκάζονται να γίνουν δεύτερες, τρίτες ή τέταρτες σύζυγοι;\n«Δεν έχουμε εκπονήσει τέτοια νομοθεσία. Ομως αυτό προβλέπεται από την ισλαμική παράδοση, εφόσον βέβαια ο σύζυγος εξασφαλίζει τα προς το ζην για κάθε γυναίκα που παντρεύεται».*


Crousma: Η επίθεση των δυνάμεων του κεφαλαίου δεν έχει ημερομηνία λήξης ούτε όριο.\nΗ επίθεση των δυνάμεων του κεφαλαίου δεν έχει ημερομηνία λήξης ούτε όριο.\nΟύτε εκατοστό πίσω από το σταθερό βηματισμό μας*\nΣε συνθήκες που η εργατική - λαϊκή οικογένεια αναμετράται καθημερινά με τις δυσκολίες που προκαλούν οι συνεχόμενοι γύροι βαρβαρότητας, δεν εξασφαλίζεται προκαταβολικά η άνοδος της ταξικής πάλης. Η ίδια η πείρα που αποκτάται από τους αγώνες των τελευταίων ετών επιβεβαιώνει τις δυσκολίες που συσσωρεύονται στο εργατικό - λαϊκό κίνημα, στην αντίσταση και αντεπίθεσή του, κόντρα στον ταξικό αντίπαλο και τα κόμματά του, στα αποσπάσματά τους στο συνδικαλιστικό εργατικό κίνημα.\nΗ επίδραση που ασκεί η κρίση στην εργατική -\nλαϊκή συνείδηση, έχει αντιφατικό χαρακτήρα.\nΥπάρχουν εξάρσεις, ξεπετάγματα, θετικές διεργασίες και προβληματισμός, αλλά παράλληλα συνυπάρχει μοιρολατρία, συμβιβασμός, μειωμένες απαιτήσεις μπροστά στον οδοστρωτήρα της επίθεσης. Κάτω από αυτό το πρίσμα πρέπει να αντιμετωπίζουμε την ανάγκη ανασύνταξης του κινήματος.\nΗ ανασύνταξη δεν είναι σύνθημα, δεν είναι γενική κατεύθυνση, δεν είναι μια ιστορία με σταθερή ροή και χαρούμενο τέλος, ούτε περιγραφή κάποιου ιδεατού σεναρίου. Έχει σαφή και συγκεκριμένα χαρακτηριστικά. Αναφέρεται στην ανάγκη ανασυγκρότησης του λαϊκού κινήματος, των συνδικαλιστικών οργανώσεων με ορίζοντα την προοπτική και άξονα τις σημερινές ανάγκες και τους καθημερινούς αγώνες που αναπτύσσονται.\nΜε βάση αυτά μπαίνει απαιτητικά στο επίκεντρο το ερώτημα\n«τι κίνημα χρειάζεται», πρώτα και κύρια στο περιεχόμενό του.\nΑνασύνταξη του εργατικού κινήματος με τους εργάτες προσκυνημένους στα μονοπώλια και συμβιβασμένους με το καπιταλιστικό σύστημα, δεν μπορεί να υπάρχει. Απαιτείται σύγκρουση με απόψεις υποταγής που ντύνονται με προτάσεις αγώνα και επαναστατικά συνθήματα, που βαφτίζουν ως αντικαπιταλιστική πάλη διάφορα τσιτάτα καλύτερης διαχείρισης του καπιταλισμού. Που προβάλουν ως μέσο ανάπτυξης του κινήματος την ενότητα δράσης διαφόρων ρευμάτων και πολιτικών ομάδων χωρίς τελικό σκοπό και προϋποθέσεις. Που αμφισβητούν την ύπαρξη ταξικού ρεύματος ή το θεωρούν διασπαστικό και παλεύουν για σύγκλιση αντίπαλων ιδεών και θέσεων.\nΔεν αρκεί μόνο η αυξημένη επαγρύπνηση με μέτωπο σε αυτές τις αντιλήψεις και πρακτικές, δε φτάνει μόνο η επιμονή και η μεθοδική διαφώτιση αλλά χρειάζεται σταθερή και αδιάκοπη οργανωτική δουλειά στους εργαζόμενους.\nΔεν επιτρέπεται εφόσον μιλάμε για ανασύνταξη, ένα κίνημα που αμφισβητεί την εξουσία των μονοπωλίων, να έχει οργανωτική χαλαρότητα, να υπάρχουν σε πλευρές της δράσης ερασιτεχνισμοί και προχειρότητα.\nΗ απεργία δεν είναι εικόνα και «φασαρία»\nΗ απεργία δεν είναι απλά μια «αποχή από την εργασία»... Ο Μαρξ και ο Ένγκελς εκτιμούσαν ιδιαίτερα τις απεργίες, όχι μόνο ως μορφή πάλης, αλλά κυρίως ως σχολείο διαπαιδαγώγησης της εργατικής τάξης. Θεωρούσαν τις απεργίες των εργατών σαν προπαρασκευαστικό σχολείο που προετοιμάζει το προλεταριάτο μπροστά στη μεγάλη μάχη ενάντια στην αστική τάξη...\nΗ απεργία είναι προετοιμασία μάχης, όχι βαβούρα. Θέλει ξεσηκωμό, απαιτείται οργάνωση και όχι συνθήματα. Η δύναμη και η επιτυχία μιας απεργίας βρίσκεται στη συλλογική δράση, στη συζήτηση σε κάθε τόπο δουλειάς, στην αποφασιστικότητα για σύγκρουση και όχι στις τηλεοπτικές εικόνες. Θέλει εργάτες πρωτοπόρους μέσα στους τόπους δουλειάς και όχι φωνακλάδες που με τα λόγια «χτίζουν ανώγια και κατώγια».\nΗ οργάνωση των εργατών στα σωματεία τους και οι μορφές πάλης που επιλέγονται απαιτούν Διοικητικά Συμβούλια που θα συζητούν ανοιχτά, θα παίρνουν αποφάσεις και μέτρα για να ενημερωθεί ο κλάδος, το εργοστάσιο, τα γραφεία. Χρειάζεται πλατιά διαφώτιση με ανακοινώσεις, περιοδείες, επαφή με τους εργαζόμενους. Απαιτούνται μέτρα περιφρούρησης της απεργίας με μέτωπο προς την εργοδοσία, ενάντια στην απεργοσπασία.\nΚόντρα στον παλιό και νέο εργοδοτικό και κυβερνητικό συνδικαλισμό\nΗ αντανάκλαση από την αναδιαμόρφωση του πολιτικού σκηνικού καθρεφτίζεται και σε συνδικαλιστικό επίπεδο. Η εργοδοσία παίρνει τα μετρά της, δημιουργώντας με ανθρώπους της έναν νέο εργοδοτικό και κυβερνητικό συνδικαλισμό με πιο εμφανές το αριστερό πρόσημο. Η δημιουργία πόλου από τα πάνω, με συγκόλληση νέων, ανερχόμενων δυνάμεων πάνω σε παλιά φθαρμένα υλικά που με τη σειρά τους μεταλλάσσονται και αλλάζουν τίτλους και ονομασίες, είναι σε εξέλιξη.\nΜπροστά και στην τελευταία απεργία οι δυνάμεις που στα λόγια σηκώνουν μπαϊράκι αγώνα μιλώντας άλλοτε για πολιτικές απεργίες και άλλοτε για απεργίες διαρκείας, τι μέτρα πήραν για την επιτυχία αυτής της απεργίας; Ουδέν!...\nΕίναι συνειδητοί απεργοσπάστες. Δε θέλουν την απεργία...\nΤο ΠΑΜΕ πριν και μετά την τελευταία απεργιακή μάχη, προειδοποίησε, ενημέρωσε και αποκάλυψε το ρόλο του εργοδοτικού και κυβερνητικού συνδικαλισμού, φρέσκου και παλιού...\nΗ επίθεση των δυνάμεων του κεφαλαίου δεν έχει ημερομηνία λήξης ούτε όριο. Οπως τονίζεται στον επίλογο της ανακοίνωσης του ΠΑΜΕ «σε κάθε κλάδο και τόπο δουλειάς είναι ανάγκη να δυναμώσει η διαφώτιση και η ενημέρωση για τις εξελίξεις, να μπουν όλοι οι εργαζόμενοι στη συζήτηση. Είναι ανάγκη η ενίσχυση των δυνάμεων του ΠΑΜΕ σε κάθε χώρο δουλειάς και η κοινή δράση με τα άλλα λαϊκά στρώματα. Ετσι θα διαμορφώσουμε τους όρους ανασύνταξης του κινήματος, παρεμπόδισης αλλά και γενικής αντεπίθεσης».\n*Διαβάστε όλο το άρθρο στη στήλη "ΠΟΛΙΤΙΚΗ" του Ριζοσπάστη (ΕΔΩ)\nΑναρτήθηκε από Crousma στις 4:34 μ.μ.


Give me love | Newsfilter\nHome Ψυχαγωγία Μουσική Give me love\nPosted By: lelenion: 23 Μαρτίου, 2013 In: Μουσική1 Comment\nΑυτήν την εβδομάδα ήθελα να μοιραστώ ένα τραγούδι το οποίο το τελευταίο διάστημα το ακούω συνεχώς. Έχει κολλήσει στο replay εδώ και μια βδομάδα, και παραπάνω, που μέχρι και οι γείτονες έχουν μάθει πια τους στίχους απ’έξω (υπερβολή!). Ο λόγος για το «Give me love» λοιπόν, του Ed Sheeran, ενός νέου καλλιτέχνη από την Αγγλία ο οποίος μετράει λίγα μόλις χρόνια στο χώρο της μουσικής.\nΚαθόμουν λοιπόν και σκεφτόμουν τι θα μπορούσα να πω για το τραγούδι αυτό… Έτσι, έβαλα τέρμα τη μουσική και αφέθηκα να με παρασύρουν οι στίχοι, μήπως και βρω απάντηση σε αυτούς. Αφού ξεχάστηκα στο ρυθμό της μουσικής και τραγούδησα όσο πιο δυνατά μπορούσα (my, my, my, my oh give me love) κάπου εκεί άρχισα να προβληματίζομαι και θα σου πω αμέσως γιατί.\nΤο τραγούδι μιλάει για έναν τύπο ο οποίος είναι ερωτευμένος με μία κοπέλα αλλά χωρίς ανταπόκριση. Καθώς διστάζει λοιπόν να της τηλεφωνήσει και να της εξομολογηθεί όλα όσα νιώθει, της γράφει ένα τραγούδι για το σκοπό αυτό. Έτσι, δίνοντας τη ψυχή του στους στίχους δηλώνει πως δεν έχει νιώσει έτσι ποτέ ξανά και πως δεν αντέχει να είναι πια μόνος του χωρίς αυτήν, ενώ ακόμα παρακαλάει για τη δικιά της αγάπη (ορίστε και ο τίτλος του τραγουδιού άλλωστε). Βέβαια, κάπου εδώ θα γυρίσεις εσύ και θα μου πεις «κλασσικό, ρομαντικό τραγούδι» και εγώ δεν μπορώ παρά να συμφωνήσω μαζί σου. Ωστόσο, είναι η ιδιαίτερη μουσική του τραγουδιού που το κάνει ξεχωριστό και μία δοκιμή θα σε πείσει!\nΣκέφτομαι όμως εγώ, και εδώ αρχίζουν οι προβληματισμοί, τι είναι αυτό που τελικά μας κρατάει πίσω και δεν μας αφήνει να αισθανθούμε, να αγαπήσουμε ή και να εκδηλώσουμε όλα όσα νιώθουμε; Γιατί διαλέγουμε να κάνουμε τα απλά πράγματα περίπλοκα και γιατί βάζουμε πάντα τη λογική πάνω από τον ενθουσιασμό; Γιατί διστάζουμε στην τελική να αφεθούμε;\nΈνα πράγμα είναι σίγουρο. Ο λογικός απλά υπάρχει, ο ευαίσθητος όμως ζει. Μη διστάζεις να αφήσεις τον εαυτό σου να αγαπήσει και να αγαπηθεί. Γιατί αλλιώς τι νόημα έχει η ζωή; Γι’αυτό λοιπόν, give me love.\nΤι σε πειράζει να (με) ερωτευτείς παράφορα; Έχεις κάτι καλύτερο να κάνεις;\nΔευτέρα το καταλαβαίνω. Αλλά Σάββατο; Γίνεται να μην με αγαπάς το Σάββατο;\nBonus: Αν σου άρεσε το παραπάνω τραγούδι μπορείς επίσης να ακούσεις και το “Lego house” του ίδιου καλλιτέχνη, που κινείται στον ίδιο τόνο και μουσική!\nTags: ed sheerangive me loveLoveμουσική\n23 Μαρτίου 2013 at 12:50\n“Βέβαια, κάπου εδώ θα γυρίσεις εσύ και θα μου πεις «κλασσικό, ρομαντικό τραγούδι» και εγώ δεν μπορώ παρά να συμφωνήσω μαζί σου”\nΧαίρομαι που συμφωνούμε ….


Οι τηλεθεατές πήγαν κόντρα στους κριτές του «Dancing» | Media - Ειδήσεις NewsIt.gr\nΟι τηλεθεατές πήγαν κόντρα στους κριτές του «Dancing»\nΤελευταία ενημέρωση: 26.11.2012 | 09:11\n«Είμαστε αυστηροί και θα το αποδείξουμε»! Με αυτή την απόφαση φαίνεται ότι μπήκαν χθες στο «Dancing with the stars» οι Γιάννης Λάτσιος, Κάτια Δανδουλάκη, Φωκάς Ευαγγελινός, Αλέξης Κωστάλας και Γκαλένα Βελίκοβα.\nΘέλοντας να κάνουν… αισθητή την παρουσία τους μοίραζαν… απλόχερα τα τεσσάρια και πεντάρια, με αποτέλεσμα οι διαγωνιζόμενοι να κάνουν μαύρα μάτια για να δουν τα εξάρια κι ένα μόνο επτάρι! Εδώ που τα λέμε, οι κριτές δεν είχαν άδικο, αφού ναι μεν οι stars έβαλαν τα δυνατά τους, αλλά έχουν ακόμα πολλές φιγούρες για να αποδείξουν ότι είναι καλοί στο διαγωνιστικό χορό. Οπότε, λογικό είναι οι κριτές να… τσιγκουνεύονται τη βαθμολογία, για να μπορέσουν να επιβραβεύσουν την πρόοδο, σε όσους τα καταφέρουν στα επόμενα live. Από την άλλη όμως, οι χαμηλές βαθμολογίες, έφεραν και αδικίες, καθώς κανένας από τους κριτές δεν τόλμησε να βάλει τριάρι, με αποτέλεσμα να υπάρχουν αδικίες στις βαθμολογίες και να παίρνουν τους ίδιους χαμηλούς βαθμούς κάποιοι που δεν είχαν την ίδια απόδοση.\nΟι τηλεθεατές πάντως, πήγαν κόντρα στην κριτική επιτροπή και έδωσαν υψηλή βαθμολογία στο talent show. Το «Dancing with the stars» έκανε 37,6 μέσο όρο στο γενικό σύνολο φτάνοντας μάλιστα σε τέταρτο τηλεθέασης στο 49,3, καταφέρνοντας να ξεπεράσει κατά πολύ τους αντιπάλους του κι αποδεικνύοντας ότι οι τηλεθεατές θέλουν να… ξεχνιούνται, παρακολουθώντας κάποια εγχώριας παραγωγής show. Η μοναδική που κατάφερε να πάει κόντρα στο «Dancing» ήταν… η Ζέτα Μακρυπούλια. Ναι, καλά διαβάσατε! Η παρουσιάστρια του talent show έδωσε μάχη με τον εαυτό της, καθώς απέναντι, το MEGA, πρόβαλλε την ταινία «Kings of Mykonos» στην οποία πρωταγωνιστεί η Ζέτα. Η ταινία λοιπόν, έκανε μέσο όρο 25,5 στο γενικό σύνολο, ενώ την ίδια ώρα το «Dancing with the stars», σημείωσε 32,4 μέσο όρο. Να σημειώσουμε ότι οι μέσοι όροι που αναφέρουμε, προκύπτουν από όλη τη διάρκεια των προγραμμάτων, μαζί με τις διαφημίσεις και δεν είναι οι λεγόμενοι «καθαροί μέσοι όροι» που αναμένεται να είναι υψηλότεροι!\nΌσον αφορά ειδικότερα το talent show, είναι φανερό ότι έγιναν αρκετές επιδιορθωτικές επεμβάσεις σε αυτό σε σχέση με το πρώτο live, αποδεικνύοντας ότι ο ΑΝΤ1 δεν αφέθηκε στην ευκολία του «παίζουμε μόνοι μας μπάλα» και πρόσεξαν τα λάθη που είχαν γίνει στην πρεμιέρα του. Μπορεί να απομένουν και κάποια ακόμα που πρέπει να διορθωθούν, αλλά όπως φαίνεται, στο Μαρούσι τα προσέχουν και τα επιδιορθώνουν…!


Fitness Μαρ 12, 2016\nΣτα αθλήματα αντοχής το μυαλό είναι αυτό που μπορεί να σε βοηθήσει να νικήσεις υποστηρίζει ο ψυχολόγος Πάτροκλος Παπαδάκης. Δες γιατί έχει δίκιο.\nΟι αθλητές αντοχής έχουν εκπαιδευτεί στο να υπομένουν τα πάντα. Αντέχουν πολλές ώρες προπόνησης, αντέχουν τις διατροφικές στερήσεις και κάθε είδους πόνους. Αλλά οι αθλητές αντοχής δεν χρειάζεται να υπομένουν την προσπάθεια που κάνουν, χρειάζεται να την αντιλαμβάνονται. Να έχουν δηλαδή ένα υψηλό επίπεδο αντιλαμβανόμενης προσπάθειας.\nΗ πιο σημαντική ανακάλυψη του μυαλού στα αθλήματα αντοχής, και η πιο σημαντική αλήθεια που ίσως γνωρίζεις ως αθλητής αντοχής, είναι η εξής: Κανείς δεν μπορεί να βελτιωθεί ως αθλητής αντοχής, αν δεν αλλάξει την αντιλαμβανόμενη προσπάθειά του.\nΌσο η προπόνηση βελτιώνεται και αυξάνεται η φυσική ικανότητα ενός αθλητή, τόσο την ίδια στιγμή αλλάζει και η αντίληψη της προσπάθειας. Εάν η φυσική ικανότητα του αθλητή βελτιώνεται αλλά η αντίληψη της προσπάθειας δεν αλλάζει αναλόγως, τότε δεν θα μπορεί να έχει απόδοση επειδή ψυχολογικά δεν θα μπορεί.\nΔεδομένης της φύσης του αθλήματος στο οποίο συμμετέχουν, όλοι οι αθλητές αντοχής αντιμετωπίζουν ψυχολογικές προκλήσεις, και όλες αυτές οι προκλήσεις άμεσα ή έμμεσα σχετίζονται με την αντιλαμβανόμενη προσπάθεια.\nΟι ψυχολόγοι χρησιμοποιούν τον όρο «διαχείριση» η οποία αναφέρεται στη συμπεριφορική, συναισθηματική και γνωστική αντίληψη ενός ατόμου όταν π.χ. έχει άγχος. Τα αθλήματα αντοχής ταλαιπωρούν τον ψυχισμό και δημιουργούν στρες σε μεγάλο βαθμό. Σε έναν αγώνα, οι μυες δουλεύουν για να αποδόσουν. Το μυαλό δουλεύει για να αντιμετωπίσει την κατάσταση. Αλλά εδώ είναι το εμπόδιο: οι μύες μπορεί να εκτελέσουν μέχρι σε ένα σημείο τη δουλειά τους, στο σημείο εκείνο που το μυαλό είναι σε θέση να αντιμετωπίσει. Επομένως τα αθλήματα αντοχής είναι ένα παιχνίδι του μυαλού πάνω στους μυς.\nΓια να γίνει κάποιος καλύτερος αθλητής θα πρέπει να μάθει να διαχειρίζεται το άγχος, να αντιμετωπίζει τον φόβο της αποτυχίας, να εξασκηθεί στη συγκέντρωση, να ενισχύει την αυτοπεποίθησή του, να θέτει στόχους, να αντιμετωπίζει το αγωνιστικό στρες, να κάνει νοερή προπόνηση, να ελέγχει τις σκέψεις του, να προετοιμάζεται ψυχολογικά για τον αγώνα.\nΘα πρέπει να ανακαλύψει και να τελειοποιήσει τις ικανότητες αντιμετώπισης που μπορούν να τον βοηθήσουν να νικήσει τις προκλήσεις αυτές πιο αποτελεσματικά. Και για να γίνει αυτό θα πρέπει να υπάρχει μια πολύ αναπτυγμένη συνολική ικανότητα αντιμετώπισης στα αθλήματα αντοχής: η καλή ψυχική υγεία.\nΟι μέθοδοι που οι κορυφαίοι αθλητές χρησιμοποιούν για να ξεπεράσουν δυσκολίες και κοινά ψυχικά εμπόδια είναι και οι πιο αποτελεσματικές μέθοδοι αντιμετώπισης για όλους τους αθλητές. Κανένας αθλητής, δεν έχει σημασία πόσο ταλαντούχος είναι, δεν μπορεί να κερδίσει χωρίς να εκμεταλλευτεί την πλήρη δύναμη του μυαλού του προκειμένου να μεγιστοποιήσει τόσο το μέγεθος της προσπάθειας όσο και το ποσοστό της απόδοσης. Το να μαθαίνεις από τους πρωταθλητές, δεν σημαίνει απλώς ακούς τις ιστορίες τους σχετικά με την υπέρβαση. Θα πρέπει επίσης να γνωρίζεις πώς να ερμηνεύεις αυτές τις ιστορίες. Πως οι πιο επιτυχημένοι δρομείς αντιμετωπίζουν και ξεπερνάνε τις προσκλήσεις; Πώς μπορείς να τις εντάξεις κι εσύ στο δικό σου στυλ και να τις υιοθετήσεις;\nΓι’ αυτό σε κάθε αγώνα θέσε ένα απλό ερώτημα στον εαυτό σου: Πόσο πολύ θέλεις να νικήσεις; Αν η απάντησή σου είναι «πάρα πολύ», τότε θα πρέπει να το αποδείξεις. Είναι δύσκολο στην αρχή, πιο δύσκολο στην πράξη, πολύ πιο δύσκολο και από το πώς θα προπονηθείς, τι θα φας και τι παπούτσια θα φορέσεις. Αλλά αν η απάντησή σου είναι ειλικρινής τότε το μυαλό σου μπορεί να σε βοηθήσει να νικήσεις. Δοκίμασέ το!\nΑθλήματα αντοχής: Πόσο πολύ θέλεις να νικήσεις; αθλητής αντοχής ψυχολογία Πάτροκλος Παπαδάκης ψυχολόγος φόβος αποτυχία επιτυχία] νίκη συγκέντρωση αγώνας συμβουλές tips στρες αντιλαμβανόμενη προσπάθεια\nΜαραθώνιος: 12 top συμβουλές για να τα καταφέρεις...


Ferie Messium - Μεσαιωνικό Φεστιβάλ στο Σαν Τζιμινιάνο Ιταλία\n20 - 21 Ιουνίου 2020 (ακυρώθηκε)\nFerie Messium - Μεσαιωνικό Φεστιβάλ\nΠραγματοποίησε το τρίτο Σαββατοκύριακο τον Ιούνιο κάθε χρόνο στην αρχαία πόλη San Gimignano της Ιταλίας,\nΗ πόλη θυμίζει το παρελθόν, όταν γιορτάζει το Μεσαιωνικό Φεστιβάλ εδώ στην καρδιά της Τοσκάνης.\nΣε 1993 μια τοπική ένωση αποφάσισε να διοργανώσει ένα φεστιβάλ για να βοηθήσει να αναβιώσει την αρχαία πόλη του San Gimigano.\nΕίναι τώρα μια ετήσια γιορτή γιορτάζεται από το σύνολο του πληθυσμού.\nΓια την αυθεντικότητα οι διοργανωτές να τηρούν όσο το δυνατόν εγγύτερα στις ιστορικές παραδόσεις.\nΤα κυριότερα σημεία του φεστιβάλ περιλαμβάνουν τη μεγάλη παρέλαση, όπου οι παραδόσεις στην οθόνη είναι συμβολική της σχέσης μεταξύ της γης και της γονιμότητας του.\nΈτσι και η διελκυστίνδα κούρσα για τους άνδρες και η φυλή του Braid για τις γυναίκες.\nΆλογα παίζουν ένα σημαντικό ρόλο στους εορτασμούς με τις ιπποδρομίες και την επακόλουθη ευλογία των αλόγων των τεσσάρων περιοχών είναι ένα κομβικό μέρος του Φεστιβάλ.\nΠουλιά του θηράματος διαδηλώσεις και μια μεσαιωνική αγορά ολοκληρώνεται με τις προσφορές φεστιβάλ.\nΜια κορυφή του λόφου πόλη στην όμορφη Τοσκάνη, San Gimignano πιθανώς χρονολογείται ήδη από το 63 π.Χ.\nΈχει μια μακρά και περίπλοκη και συναρπαστική ιστορία.\nΣήμερα προσελκύει εκατομμύρια επισκέπτες κάθε χρόνο που έρχονται για να απολαύσετε την μεσαιωνική ατμόσφαιρα και να δείτε τα θαυμάσια διατηρημένα κτίρια της UNESCO καταχωρηθεί Παγκόσμιας Πολιτιστικής Κληρονομιάς της UNESCO.\nΘέλετε να μάθετε περισσότερα για το τι πρέπει να δείτε και να κάνετε στο Σαν Τζιμινιάνο;\nΣτη συνέχεια, δείτε μας σελίδα Σαν Τζιμινιάνο.\nΠότε: 20 - 21 Ιουνίου 2020 (ακυρώθηκε)\nΠου: Σαν Τζιμινιάνο, Ιταλία\nΧάρτης: Σαν Τζιμινιάνο στους χάρτες Google\nΕπίσημη ιστοσελίδα: cavalieridisantafina.it\nξενοδοχεία: Ξενοδοχεία σε Σαν Τζιμινιάνο\nΑν φέρουν στην Ιταλία, στη συνέχεια, την Πίζα και τη Φλωρεντία είναι τα πλησιέστερα αεροδρόμια κοντά στο Σαν Τζιμινιάνο.\nΑπό εκεί μπορείτε να συνδεθείτε με το τρένο ή το λεωφορείο.\nΥπάρχουν επίσης δρομολόγια λεωφορείων και τρένων που λειτουργούν από τη Ρώμη.\nΠεριηγήσεις και πράγματα που μπορείτε να δείτε και να κάνετε στο Σαν Τζιμινιάνο και την Τοσκάνη